39

Buaina Hun

**(613)**

**T**

**ua ciangin saihadial puan a silh vantung mi in, ‘Na mite a cing, a lian vantung mi Michael hong kilang ding hi. Tua ciangin leitungaa mihing apian’ zawh-a kipan a nasia penpen gimna hun hong tung ding hi. Tua hun a hong tun ciangin Pasian laibu sunga a min kigelh na mite khempeuh a kihonkhia ding hi’** a ci hi. Dan. 12:1.

Vantung mi thumna tangkona a ki zawh ciangin leitunga teeng mi mawhte pen hehpihna in hum nawn lo ding hi. Pasian mite in amau nasep a zo ta a hi hi. Amaute in “Guah nu nung” “Pasian kiang panin puahthaknaa” a ngah khin uh hi. A nawk ding uh ki sittelna hun adingin amaute ki ging khol khin uh hi. Vantung mite ki cinglah-in vantung ah ki lek zel zul uh hi. Leitung panin vantung mi khat hong ciahto a, ama nasep kizo khin cih hong pulaak hi. Sittelna nu nung leitungah ki bawl khin a, Pasian thukham tungtang-a muan huai mite tung ah “A nungta Pasian’ ciamtehna” ki pia khin zo hi hong ci hi. Tua ciangin Zeisu in vantung Biakbuk sunga A Palai nasep a khawl hi. A khut laam toin aw ngaih takin, “A zo zo hi” ci in a ki ko hi. Tua khit ciangin “a gilo mi in gilo lai ta hen, a kihhuai gamtatte in kihuai gamtat lai ta hen. A dik mi in dik in gamta lai ta hen. Athumam mi in thuman lai ta hen. A siangtho mi in siangtho lai ta hen.” Mang. 22:11, 12 ci in hong ki ko a, tua lai takin vantung mihonpi in a lukhu uh a la khia uh hi. Mite thu khempeuh, sihna thuak ding maw nun na ngah ding cih, ki khentel khin zo hi. Khrist in Ama mite mawhna laak khiat sak a, siansuah khin zo hi. Ama mi a hi ding te ki sim khin a, van nuai gam khempeuh ah Ama **(614)** Kumpi gam leh Ama Ukna kibawl khin ta hi.” Hotna ngah ding mite a luah ding uh ki pia ta a, Zeisu in kumpite Kumpi, tote Topa-in a maang ta ding a hi hi.

Amah in van Biakbuk pan apusuah ciangin leitung pen khuamial sahpi in tuam cip hi. Tua lauhuai hun-in siangtho Pasain maitang ah midikte in Palai nei a om uh hi. Mi gilote a leen’ ni loh migitna pen ki lakhia ta a, Satan in a ki sik kik nuam lo mite a theih tawp-in uk ta hi. Pasian lungduaina pen a mong tung ta hi. Leitung in Ama migitna nolh uh a, Ama itna sim mawh-in a thukham sik cip uh hi. Migilote in amau hun hoih kheng khia ta uh a, Pasian Khaa a ki nolh denkeei pen ki dok khia kik ta hi. Pasian thupha in a kepna belh ding om lo a, migilote kiang pan ki dalna om nawn lo hi. Satan in leitunga teengte khempeuh lak ah lutin buaina lian pen piang sak ta hi. Pasian vantung mite in mihingte dal dingin huihsia nung ding a dal ni loh uh pen tu in ki khah ta ahih manin buaina om thei khempeuh tho khia lia lua uh hi. Leitung buppi in tanglai Jerusalem ki siat lai sangin nasia zaw-in kisia zia zua ta hi.

Vantung mi khat bebek in Izipt gam-a ta upa khempeuh that khin thei a, a gam bup dahna tawh dim sak vat thei hi. David in Pasian a lang do na in mikisimna abawl laitakin vantung mi khat bek in ama mawhna daan pia a, ki siatna lianpi a piang hi. Pasian in siangtho vantung mite tua bang siatna bawl dinga a sawl mah bangin Amah in vantung mite hun pia dinga a ut a dahun nuai ding uh hi. Tu-in tua bang sem dingte a ki gingsa-in om zo a, mun ci teng susia dingin Pasian in hun a piak khiat ding bek ngak-in om uh hi.

Pasian thukham a zahtak mite bawl-in leitung ah thukhenna hong tung hi ci in ki ngawh hi. Tua nate pianpih ki siatna lauhuaaite (ziinliing, huihpi) leh mite laka kitotna, ki dona sisan suahnate leitung ah dim a, gimna omte amau ki ngawh zaw sop ta hi. Patau kona nu nung a huh vangliatna in migilote tok tho hi. Amaute lunghaamna hong ki tawh kuangin thumaan saangte tungah heh ih hi. Tua baan ah Satan in a ki mudah ding leh bawl siat ding a na taw holh beh lai hi. **(615)** Jew mite kiang panin Pasian om pihna a ki lakkhiat laitakin siampite leh mipite in phawk kha lo uh hi. Satan in pum-uk gawp khin-a, siatna a mulkim huai no no nam kim thuak khin napi uh in amau leh amau in Pasian teel tuamte hi hang ci-in ki seh lai lai zen uh hi. Biakinn sung ah nasepnate zom zom lai uh hi. A kih huai biakna tau ah mawh sutna sisan te tawh ni sial in va pai uh a, Pasian Tapa-it’ sisan tunga a mawhna te uh ni sial-in va selpho niloh uh hi. Pasian naseemte leh sawltakte thah dingin zong kawm kawm lai sawn uh hi. Tua mah bangin van biakbuk sungah a ki khel kik theih nawn het lo khentelna a ki pulaak khin a, leitung omzia ding zong a kip-in a ki seh sak khit hun nangawn in leitunga teeng mite in thei nai lo ding uh hi. Pasian Kha Siangtho in a nusiatsa mite in biakna ngeina teng mah bawl bawl lai pepeuh tazen uh hi. Satan in tha nuam takin siatna namkimte amaute buakin nuai nuai keei ta napi, Pasian adinga tha nuama sem bangin ki seh lai lai tazen ding uh hi.

Sabbath pen Khristiaante lak ah ki nialna bulpi pen a suah hun leh biakna leh leitung ukte kikop hun ciangin Sunday tan’ nading aana hial-a a sawl ding uh hi. Pawlpi leh leitung kipawl in a sawlna anial niloh mi hon lomno khatte pen leitungah lipkhap huai muhdah pen pente bangin seh ding uh hi. Pawlpi khempeuh leh leitung bup vai hawmna a langdo leitung a buai sak tua mi lomte pen om kei zaw leh ci –in thuak zo nawn lo uh hi. Tua bang lungsim mah tawh tu ma kum 1800 lai-in “mipite leh Ukpate” in Khrist tung ah langdona na nei ngei zo uh hi. Mi huaai ham Kaiaphas in, “Ih minam bup in siatna athuak sangin ih minam bup tangin mi khart si leh a hoih zakna thu phawk lo na hi uh hiam?” Johan 11:50 ci hi. Hih vaihawmna tawh thu ki khentat a, Thukham li-na Sabbath a siangtho sak tei tei te a khel thei pen pen daan tatna thuak ding a ki lawm hi, tua hi leh mipite suakta thei ding hi ci in a hun seh-in tawm vei khit ciangin thah dingin thupiakna aging khia sak uh hi. Europe a Rome pawlpi’ zat bawlsiatna nam mah America a Protestant te’ in Pasian thukham **(616)** zuite tungah hong zang ding uh hi.

Pasian mite in tua hun ciangin kamsangpa gen kholhna mah bangin Jakob lungkham hun sung ah lut ta ding uh hi. “Topa kong cih in ah: Launa leh patauna aw ka za a, lung nopna thu kaza kei hi.…Nu e! tua ni lianpi hong tung ding a, ni dang tawh teh thei ding hilo hi! Jacob’ suante’ gim hun hi dinga, ahih hangin amaute suakta ve ve ding uh uh hi.” Jer. 30: 5-7.

Jakob inb a lungkham ni zan in Esau khut pana hot khiat nading thu ngetna tawh Pasian a buan zia mah in mite in a buan ding uh lim a lak khol a hi hi. Piancil 32:24-30. Jakob in a pa thupha a saan’ theih nadingin Esau ki neih in apa akhem a hi. Tua khem bawlna hangin a sanggampa thah ding a lau ciangin a nuntaakna huu dingin a tai mang hi. Kum tampi khit ciangin, Pasian sawlna tawh, a zi a tate leh a gangualteng tawh a pian’ na gam lam ah ciah kik ding a sawm hi. A gamgi a tun’ ciangin Esau galkap hon khatte kiang pan thu a za hi. Tua ciangin hehna hong thuk kik takpi ding hi tah ci-in lau-in a liing hi. Jakob pawlte in galhiam leh belh ding om lo ahih manin, sat zaan leh thah thuak lel ding bang dinmun hong hi ta mai hi. Ama hanga hi thu a piang ahih lam amah leh amah mawh kisa pha saan-in, a lung kham lua hi. Pasian migitna leh hehpihna bek lam et theih ding om a, thu ngetna bek gal hiam hong hi ta hi. A sanggampa tunga khialhna teng bawlphat nading leh tua a lauhuai thu a ki lumlet in hotna angah nadingin, a bawl theih khempeuh siit loin a han ciam hi. Tua hun mah bang in Khrist nungzuite in zong tua buaina hun hong tun’ ciangin mite muhkhialna leh sunglam upna suahtakna a ngah theih nading un a dal teng bei a, thusia ki lumletin mipi telsiam a ngah nading un bawl theih khempeuh a bawl ding uh hi.

Alungkham luatna teng a muh pih lo dingin Jacob in a innkuanpih teng tuam om sak-a, amah kia-in Pasian koppih nading a ngen hi. Ama mawhna te pulaak-in Pasian migitna a saan’ sa te ko kik a, ki niam khiatna lianpi tawh a pa tunga a ki khaam sa thuciam leh **(617)** amah mah Bethel-a a giah nizan-a a mangmatna te khawng a pau lam hi. Ama nuntakna a lau huai na hun hong tunga, na khempeuh lauhuai khin hiau hi. Zan khuamial gam daai sung ah amah kia ki niam khiat-in Pasian mai ah thu a ngen hi. Tha khat-in a liangko tung ah khut khat hong ki nga hi. A lungsim sung ah galte in amah that ta ding hiam ci-in a tha tang neih khempeuh tawh a buan pah tal-tal hi. Zan khua hong vak dek tak ta hi. Mihing sangin vanglian zaw ahih lam lah nadingin a langpa in tua mithahat Jacob a lawng hi. Jacob zaw cip pah in, a puuk hi. Ci mawh-in, a kah kawm kawm-in a galpa ngawng kawi-in thu a ngen hi. A ki buanpihpa pen kamciamna a pia vantung mi hi ci-in thei ta hi. Tho zo nawn loin na sa mah mah napi, a deih na pen khah suah nai lo hi. Sawtveipi lung gim-in a mawhna a ki sik kik hi. A mawhnate ki maisak khin ahih lam khamuanna a hong deih ta hi. Pasian sawl lengla pa ciah nuam ta hi. Ahih hangin ama tung ah Jakob luai geigai lai a, thupha piak ding a ngen hi. Vantung mi in, “Hong khah in, khua vak ta hi” a ci hi. Ahih hangin tulpi pa in, “Thupha nong piak mateng in kong khah kei ding hi” a ci hi. A muanna, a thuakzawhna, leh a lametna kho in kip mah si maw! Ki sialhnaleh a kineihkhem peuh hi leh Jakob pen tha khat thu-in kisia takpi ding hi. Ahi zongin a thamcin’ lohna teng, leh a tha neemna teng a ki pulakna ban ah Pasian pen thuciam pelh lo, a migi ahihna kip tak in a muang mah mah ahih lam a ki muh telna a hi hi.

“Amah in vantung mi nangawn a thu zawh hel sam hi.” Hosea 12:4. Ki niamkhiatna, ki sik kikna, leh amah le ki pum-apna tawh, asi thei mi mawh mi khialh pa in vanglian vantung buan in a zo hi. Lau-in a liing sa pi pi mah-in, amah in Pasian thuciam a len ten tan hi. Mong neilo itna lungsim a neipa in zong hih mi mawh pa thumna mawk paih khiat sak thei nawnlo hi. Ama gualzawhna ciamteh nadingin leh ama omzia et teh-a mi dangte zong a lung khauh theih nadingin, mawhneipa phawkna min panin mawh a zopa cih tawh ki khek sak hi. Jakob in Pasian nangawn a zawh hel na pen in mihingte zong zo ding cih a ki lahna ahi hi. Pasian in ama belhpa hi ta ahih manin a sanggampa’ do ding zong, tu in, lau nawn lo hi.

**(618)** Satan in Pasian vantung mi mai ah Jakob pen mawh sakin, a mawhna thaman tawh a a ki suksiat ding mah hi, ci hi. Esau zong han suah a, amah nawk gawp dingin tawholh hi. Vantungmi tawh zan tawntung a ki buan buan laite in Satan in Tuulpipa Jacob tungah a mawhna te a phawk sak hi. Lung kia a Pasian a pom ten tan-na te a khah suah theih nadingin hanciam hi. Jakob pen lungkia sak zo dek tak phial hi. Ahih hangin vantung pan hong ki huh kei leh kisia takpi ding cih a thei gige hi. Amawhna lianpi ki sik kik mah mah hi. Pasian migitna a ngen hi. A deihna a tun’ ma teng talo keei-in ngen tei tei a, lung gim-in kap-a, a deih a ngah dongin a leencip hi.

Satan in Esau hansuah-in Jakob do dingin a kuan khiat sak mah bangin tua buaina hun hong tun’ ciangin zong migilo te hansuah-in Pasian mite susia ding in tawholh ding hi. Jakob a mawh siat mah bangin Pasian mite zong a mawh siat ding hi. Amah in leitung bup ama mi-in a seh laitakin Pasian thukham zui mi lom tawmno khat te in ama liatpenna na langdo uh hi. Tua milom tawmnote leitung panin phiat siang thei leh ama gual zawhna a picing thei ding a hi hi. Tua mite vantung mite in vil uh a, a mawhna te uh ki maisakin, van Biakbuk panin zong amaute thu ki khentel khin zo hi cih pen a mah in theih pih lo hi. Tua mite mawhbawl dingin zol ngei zo a a mawh sak sa te zong a mun, a hun, leh a thu te tel takin a thei hi. Hih mite zong amah bang mahin Pasian in amawhna uh hangin a suksiat lel ding te hi ci-in gen zal zal keei zen hi. Amah in, Pasian in tua mite mawhna mai sak-a amah leh a pawl vantung mi mawhte susia ding cih se mawk pen thutang hi thei lo hi cin-in gen sesa keei zen hi. Tua mite zong ama galmatsa vive hi khin zo uh a, a suk siat dingin ama khut sunga a piak lel ding hi zaw hi ci in Pasian kiang ah gen hi.

A mawhnateng uh paulap in Satan in Pasian mite mawhkawk den hi. Tua ahih manin Satan in ahih theih tawp in amaute a ze-et ding in Topa in aphal hi. Pasian a muanna, a upna uh leh a kipna te uh nasia takin ki sittel ding a deihna a hi hi. Hunbeisa a anuntakzia a et kik uh ciangin pulaak tham cing dingin hoihna neilo uh cih aki phawk uh a tua in a lam etna uh **(619)** a mial sak hi. Amaute in a ginat lohna te uh leh a tham cin’ lohnate ngen uh a mu uh hi. A lungkiat nadingun Satan in a nin baan’na tata te uh lakin tuate ki sawp khiat sak ngei lo ding cih lam in a buai sak hi. Tua hi leh Pasian a muan’ tentanna uh pan in ki heiikhia-in ama mawhzolna ah hong kipia lel dingin Satan in a lam en hi.

Agalte un Pasian mite a kiim kot uh ah kiim uum in susia nuam uh hi. A hih hangin amau lung gimna pen bawl siatna thuak ding launa hi lo-in, a mawhna te uh a ki sik kik nai loh uh a om khak ding, Honpa khapna a ngah zawh loh khak ding uh hi zaw hi. Tua khapna in, “Leitunga om mi khempeuh ze-et na dingin leitung bup-ah a hong tung ding lungkham na pan in kei zong note ka hong suaktak sak ding hi.” Mang. 3:10. Amaute in mawhmaina ngah takpi peuh le uh gawtbawlna sihna te kihta nawn lo uh hi. Ahih hangin amaute gamtat siangtho lohna hangin a nuntakna taan le uh tua panin Pasian min siangtho ki nop neh kha ding ahi hi.

A kiim uah langdo nading ngiimna leh langdona vive bek a mu uh hi. A lungsim sung uh ah hih upna-pialna lianpi ki khak tan thei hen la migilote’ gitlohna bei thei leh cih bek bek a ngaihsun uh hi. Langdo nasep a ki khawl nading Pasian tung ah a nget kawm kawm un amau mah mah in tua hoih lohna do zo daal zo lo uh ahihna a ki pulaak uh hi. Ahih theih zah-un Khrist’ nasepna ah hanciam den-in thatang hatna zong ngah to to uh a, Satan galkapte in lel ding hi cih a thei uh hi.

Amaute in Pasian mai ah amau mah ki sit tel-in hun beisa-a a mawhna tampi te uh ki sik kikna lak-in, Honpa kamciam paulam-in, “Ka tha hatna amah leen sak un. Tua hi leh Kei tawh ki lemna hong bawl thei dinga Kei kiangah gal muang ding hi” Isa. 27:5 ci uh hi. Amaute thu ngetna hong ki pia kik pah vat ta kei leh a upna uh khiam tuan lo uh hi. Jakob in vantung mi a let ten tan bangin Pasian len tentan uh a, “Thupha nng piak **(620)** matengin kong khah ngei kei ding hi” a ci uh hi.

Jakob in Upa za a ngah nading a zuau phuahna na ki sik kik khin zo hi kei leh ama nuntakna a ki khawi lai nadinga Pasian hehpihna a nget pen Pasian in ngai lo ding hi. Tua mah bangin buaina hun sungin Pasian mite in a ki pulaak nai lo mawhna a neih uh leh tua in lunggim sak in, lungkia-in a upna uh kitat-in, hon khia dinga Pasian a sapna uh ah muan huai zo lo ding uh hi. Ahih hangin amaute in Thamcinglo ahihna a ki muh uh ciangin a lah khiat ding uh mawhna a sel sim uh om lo hi. Amaute mawhnpa pen thukhenna ah ki puak zo a, a ki paih khiat sak khin zo hi. A maute in zong a phawk kha nawn kei uh hi.

Mite in a nuntak sung uh a a ginat lohna neng nengte uh Pasian in thu sim lo hi ci-in ngaih sun leh Satan in a deih hi. Ahih hangin Topa in Jakob a bawlna ah a hoih lo khat pen thu kim thei lo leh awi-aam thei lo ahihna a lak hi. A mawhna te uh sel sim-in pulaak loh leh maisak loh in vantung laibu ah a om sak lai mite tungah Satan gualzo ding hi. Dinmun saang sem sem leh a zah tak huai zaliatna te a let toh sem sem uh ciangin adin mun ding uh Pasian muhna panin lungkham huai sem sem a, a galpa uh’ adingin zawh theih na mun tam sem sem hi. Pasian’ ni lian ni adingin ki ginkholh a zekaite adingin buai hun sung ahi-a a nung ciangin a hi zongin kigin na ding om nawn lo ding hi. Tua bang mite ading in lam et a om nawn lo ahi ta hi.

Khristian kici napi tua lau huai hun adingin ki ging khol lopi-a hong paite in a cih mawh manin a mawhna te uh lung gim-in hong pulaak pong mawk uh ciangin, migilote in amau tavaihna a nuihsan lel uh hi. Tua bang ki pulaakna pen Esau leh Judas ki pulaak bang lel ahi hi. Tua bang mite kahna pen a mawhna uh a mu dah man hilo in, a mawhna thaman uh a muh uh ciang a kap uh ahi hi. A ki sik kik dan uh lampi maan lo a, gitlohna mudah lo uh hi. A mawhna uh hong gen khiat pen uh tua mawhna dan a kihtak man uh hi lel a, thukhenna ki phiat kik hial mah ta leh zong tanglai-a Pharaoh bangin Pasian gensia kik lel ding uh hi.**(621)**

Jakob tangthu ah Pasian in khemna zolna thuaka mawhna sunga kiate ki sik kik hen la Ama kiang ah lungsim maan tawh hong ki heii kik leh nil khia tei tei loin saang kik tham hi cih teci ki mu hi. Satan in tua bang mite suksiat dingin a zon zon lai takin ki siatna sung ah akiat loh nadingun Pasian in a vantung mite sawl in kem sak-in huh sak ding hi. Satan nawk na pen nasia in siam thei hi. A khemna te kihtak huai mah mah hi. Ahih hangin Topa mit in A mite en gige a, A bil in amaute’ kahna-aw za gige hi. Amaute thuak siatna pen nasia-in a thuak ding uh haksatna zong a kang tum sak meikuang zah a hi hi. Ahih hangin kham hal siang bangin A halpa in siangtho sak ding ahi zaw hi. A mite in sittelna suk pen athuak hun in zongh a hamphat nop sak pen hunlaitak a ait zah mah in Pasian in a it hi. Ahih hangin amaute Pum-mei tawh hal siang kul ahih manin ki hal dinga, a leitung vai teng uh khang tum phot ding hi. Tua khit ciangin Khrist a batna teng uh hong ki lengkik thei pan ding hi.

Mai-a ih nawk ding lunggimna hun-a gilkial dangtakna, zekaina, lunggimna te ih nan zawh nadingin upna kho leh ki sekna ki sam hi. Bang zah-in hong ki sittel ta leh a vul lo ding upna ki sam hi. Tua hun adingin a ki ging khol thei dingin mi khempeuh tung ah hun hoih kipia hi. Jakob in zo thei hi. Bang hang hiam cih leh khensatna khauh tawh amah luai ken kon hi. Ama zawhna in kuhkal a thungetna in vang nei ahih lam ahong mu sak hi. A kuama peuh in ama kuhkal tentan bangin Pasian thuciam len tentan-in, ama hanciam bangin hamciam in I nget tei tei leh, ama zawh bang mah in i zo ding hi. Ama utna nial nuam lo-a Pasian mai-a lunggim thuak nuam lo, thu saupi ngen nuam lo, Pasian thupha lung gulh khol lo mi in ngah lo pah lel ding uh hi. Pasian tawh kibuanna ih cih atel mi tawm lua mawk hi! Pasian deihna tel nuam a a hih theih tawp suah-a, a hong ki thasaan mi tawm lua hi. Kam tawh gen theih loh lungkiatna tui hual in thu ngente a nawk ciangin Pasian thuciam ah a belh ten tan-a a upna a khah suah het lo mi tawm mah mah hi.

Tu khawnga upna tawmno bek tawn a om nim nem lelte Satan khemna hong **(622)** laanga sunglam upnate aana hial-a hong ki uk ciangin a puuk khak ding uh lau huai mah mah hi. Tua sittelna ah thuakzo kha phial mah le uh zong buaina hun sunga a lut uh ciangin lungkiat huai pha san zaw zel ding hi. Amaute Pasian muanna ah zong sangh lo uh hi. Tua amau awl mawh loh upna zatzia pen a lungkiat huai mah mah hun sungin ut-in ut ta kei le uh buai huai takin phu kha ding uh a hi hi.

Eite in tu bangin Pasian tawh kinai khol khol-in Ama hong ciam thute I zui to to ding hi. Vantung mite in muanhuai tak leh deihna tak tawh thu ngetna khempeuh ciamteh uh hi. Pasian tawh ki thuzakna I taan sangin ei’ ading I sepna te taan le’ng a hoih zaw lai ding hi. Zawn’ pen penna te, ei leh ei kinialna lian pente nei a Ama hong saan’ ding pen hauh pen penna, liat pen penna, tawl dam pen penna te sangin deih huai zaw hi. Thu nget nading hun i seh ding hi. Leitung vaite I kin luat leh Topa in thu I ngaihsut theih nading hun A hong piakna-in i sum I paai, I inn I lo-gam hoih hong hep khiat sak thei mai ding hi.

Khangnote in mawhna a nial uh leh-a Pasian thupha nakpi-a a nget uh leh khemna sung ah puuk lo ding uh hi. Pasian thu-pua mite in leitunga patau kona a piak uh ciangin Pasian thupha a ngetna te uh ah a tha dah huai a tek nek peuhin ngen loin upna om se sa keei sa-in Jakob nget bangin ngen le uh, “maitang kituah in Pasian kamu khin a, ahi zongin kei hong ki hing khawi lai hi “ (Piancial 32:30) cih theih nading hun ngah ding uh hi. Amaute in Pasian leh mihing te kikal ah zawhna ngah-a vantung panin kumpite banga a sehte suak ding uh hi.

“A piang ngei lo haksatna hun” a sawt loin hong tung ding hi. Eite in tu-a I neih loh sikdona te I ki sam hi. Tampi takin a ngah nadingun hanciam nuam beek lo uh hi. Bang khat pepeuh te I seh kholhna zah-in haksa khol lo thei zel zaw hi. Ahih hangin hih buaina pen tua bang hi het lo ding hi. Ahi bang lian-in a kigentel thei lo zaw hi. Tua buaina hun ciangin mi khempeuh in ama khaa adingin Pasian mai ah a din tek kul ding hi. “Noah, Daniel leh Job te” leitunga a om lai un “ amaute hoihna in amau nuntakna ciat bek ahut zawh cih loh, amaute tate nangawn hu zo tuan het lo ding hi ci in a nungta Topa Pasia” in ci hi. Ezek. 14:20.

**(623)** Tu-in I siampilian pa in eite siansuahna bawl lai ahih ciangin Khrist hanga siantho kimna I zong thei lai hi. Eite Honpa in mawhzolna sung ah ngaihsut pak na neu no khat na ngawn pia ngei lo hi. Satan in mite lungsim sung ah ama khe ngak nading a mu zeel hi; zongsatna hoih lo te panin a deih bang a seem theih hi. Ahih hangin Khrist in “Leitung kumpipa hong pai a, Kei tung ah zawh theih nading siksanh bang mah mu zo lo hi. Amah in A Pa thukhamte zui a, Satan in a mai nawt theih nading Ama tung ah siksanh mu zo lo hi. Tua omzia mah mailam-a hong tung ding hun haksa sung a nawk zo suak dingte omzia hi ding hi.

Tu-a nuntakna sung mah ah Khrist hong siansuahna tawh mawhna pen ei tawh ki khenkhia ding hi. Eite’ Honpa in Amah tawh kizom dingin hong sam hi. Eite tha neemna te Ama hatna ah, eite’ haina te Ama pilna ah, eite’ thamcin’ lohnate Ama thamcin’na ah ki-ap dingin hong sam hi. Pasian hong sehsakna bangin lung neemna, ki niam khiatna Zeisu’ saan ah I kah ding hi. Topa in I mai ah zuih ding lampi hong koih sak den a, a baih lam lam a nuam lam lam teel ding hi loin, nuntakna maan a ngim lampi I zui ding hi. Vantung in I nuntak zia dinga hong seh sakna bang in zuih theih ding eima nasep a hi hi. Kuamah in tua lampi khek thei lo, mot nusiat thei lo hi. Azuih kei leh kisiatna lau huaina mun a tung ding hi.

Sawltak Johan in vantung ah aw-ngaih mah mah khat za a, “Leitung leh tupi tunga teengte aw, dah-in kap un. Dawi in hun tomno bek nei lai ahih lam kithei-a, heh mah mah sa-in hong tuak suk hi,” ci hi. Mang. 12:12. Van pana tangkona hih thu in lauhuai mah mah hi. Satan hehna pen hun tom nei lua ta ahih manin so mah mah a, khemna leh suksiatna a deih zah pen hih buaina hun sung tengin a sep khiat man nadingin sawm gige hi.

A lau huai mihing bawl theih loh, dawite na lamdang bawlte van ah hong **(624)** kilang ding hi. Dawi khaa te in leitung kumpite leh leitung buppi khem dingin kuan khia uh a, vantung ukna langdo dingin Satan ki thasaan na koppih dingin amaute ngen ding uh hi. Tua nasepna-a Sawltuakte in Gam Ukte leh mihonte a ki bangin khem khawm ding hi. Mite hong tho khia ding uh a, Khrist-in kibawl ding uh a, Honpa ngah ding a zaliatna leh biakna te ngah dingin hong ki gen ding uh hi. Amaute in cina damsakna na lam dangte bawl ding uh a, vantung pana hong kilak thu hi I-inki gen ding uh hi. Tua a gen thute uh Lai Siangtho sung thu tawh lah ki bang het lo zel mawk ding hi.

Satan in Khrist bangin hong ki bawl ding hi. Tua pen khemna laka a tung nung pen khat a hi Pawlpi in Honpa hong pai ding sawt veipi a lam et pen uh tu-in mi khem lianpa in Khrist aki lang in a hong pai ta bang in lim hong bawl ding hi. Leitung mun tuam tuam ah Satan va ki laak kawi kawi ding hi. Johan in mangmuhnasunga Pasian Tapa omzia a gen te bangin mite lak ah a thupina leh a vaang tann’na te hong lak ding hi. Mang. 1: 13-15. Amah kual khum minthanna te mihing muh ngei tua sanga thupi zaw om ngei lo hi. “Khrist hong tung hi! Khrist hong tung hi!” cihna awte huih lak ah ging khia zuah zuah hi. Khrist leitunga a omlai-a a nungzuite thupha a piak dan mah ciing-in a khut laam to a thupha a piak ciangin mite in a mai ah bok-in bia zai zai uh hi. A aw neem-in thu zawhna a nei hi. La-aw ngaih bang in zong kiza zel hi. Thu neem leh thu-duai tawh Honpa thupha piakte bang dan-in vantung thumaante gen khia a, cina te zong dam sak hi. Khrist a hi dan-in gamta in, Sabbath zong Sunday tawh ka khek khin zo hi hong ci ding hi. Tua ama thupha piak nipi thak pen mi khempeuh in zang ciat ta dingin zong sawl ding hi. Amah in ni sagih ni a zang tentan teei teei te pen ama min dem-a a gensiate hi, amaute kianga thumaan leh khuavak puak ding in a sawl khiat vantung mite a na nolh te in amah a nolh suak hi ci nong zen ding hi. Hih pen a khauh mah mah khemna hi a, khemna tung nung pen phial a hi hi. Simon Magus in a khem **(625)** Samaria mite mah bang uha, a neu pen pan a lian pen dongin dawi vai te um in, “Vanglianpa Pasian akici pen amah ahi hi” ci uh hi. Sawltak 8:10.

Ahih hangin Pasian mite bel khem zo tuan lo ding uh hi. Hih Khrist zuau thuhilhna pen Lai Siangtho sung thu tawh ki bang lo hi. Ama thupha piakna pen Sapi leh a milim biate tunga kipia hi a, Lai Siangtho in Pasian hehna zu ciil (zugei) ki tulh a cihte a hi zaw hi.

Minthanna tawh Khrist hong pai kikna lim a ciing mite akhem dingin Satan phalna ki pia lo hi. Honpa in Ama mite hih thu-a khemna om ding leh Amah tak tak hong pai kik cianga omzia ding pen kitel takin hilhkholh zo hi. “Khrist zuauthei leh kamsang zuau hong piang dinga, na lamdang lianpipi te lak ding uh hi. Ahih theih liai leh a teelsa te nangawn a khemzawh nading a hanciam ding uh hi….Tua ahih ciangin amaute in En un, Amah sehnel gam ah a om hi, hong cih uh leh pai kei un. Inndei sung ah om hi hong cih leh um kei un. Khuaphia-lep in nisuahna pan nitumna dongin a tang bang Mihing Tapa hong pai ciangin a hong piang ding hi.” Matt. 24:24-27, 31; 25:31; Mang. 1:7; 1 Thess. 4:16, 17. Hih Paikikna pen a lim ciin’ theih ding hi lo hi. Leitung buppi in muh khat-a muh theih ding in a piang ding hi.

Leitung bup galmat banga a man cip-pa’ khemna sung ah thumaan it-in Lai Siangtho tha nuam taka a sim, thumaan om bang a saangte pen a puuk loh nadingin ki hu ding hi. Hih bang mite in Lai Siangtho teci pan’na tawh mi khempa ki neihtawmnate man khia thei ding uh hi. Mi khempeuh mai ah ze etna, sittelna hun hong pai tek ding hi. Mawhzolna hong kipia kawi kawi dinga, Khristian taktak te hong kilang khia ding hi. Pasian mite in ama thumaan ah a kip tak tak nam? Hih thu hong pian cianga a na taksan’ khak loh nadingun hih bang lauhuai hun ciangin Lai Siangtho a len cinten na ding uh hiam? Ahih theih leh Satan in amaute tua hun cianga a kip loh theih nadingun khiang khol khol ngel ding hi. Leitung **(626)** hauhna khawng tawh van gik sak, lung gim sak-in, hih leitung nuntakna te tawh a tuantual nadingun daai kaai kaai-in daal khol khol ding a, tua sittelna ni pen guta bangin amau tung ah a tung sak ding hi.

Khristian gam-a leitung Ukte in Pasian thukham zuite langdo a a thupiak kawi kawina un gam ukte in a gam mite a kepna teng uh bei sak uh hi. Amaute a susia nuamte in susia thei ta ahih man in, Pasian mite in khuapi khua neute nusia-in a pawl pawl, a lom lom-in gam simtham zuan-in taai mangin a teeng uh hi. Tampi in mual lak guam lak, kaw-hawm sung khawng beel uh hi. Piedmont kuam-a Khristiante mah bangin mualno mun saang tung khawngte biakinn-in zangh ding uh a, “belh ding suangpi” peuh a na om ciangin Pasian tung ah lung dam ko lai ding uh hi. Isa. 33:16. Ahih hangin amaute laka tampi khop mah, gilo leh thumaan lopi in ki man ding hi. A saang a niam, a hau a zawng, a vom a kaang cih omlo in mi nam cin lak pain mawhsakna thuak om kai-kawi ciat ding hi. Pasian it te in gimna hun te pal tan to ding uh a, sik khau tawh khihna, thong inn-a ki kalh nelh ding hi. Thah dinga thukhenna thuak tawh, lei sung khuamial kaw-hawm sunga gilkial-a si lel dinga nusiat cipna thuak tawh, tua bang vive-in khel bawlna thuak ding uh hi. A maute thumna za in a awlmawh ding mihing khatbeek zong om nawnlo hi. Mihing khut peuh mah amaute huh ding om nawn lo ding hi.

Hih sittelna hun ciangin Topa in Ama mite a mang ngilh ding hiam? Tuiciin tun ma a om mi hingte tungah a thukhenna a buak suk lai in zong a muan huai Noah khat bek nangawn mang ngilh ahi hiam? Zang lei tung-a khuapite van pan-a mei kuang tawh a ki hal lai-in zong Lot mang ngilh ahi hiam? Izipt gam-a milim bia honpi in a kiim uum lai tak-un Joseph A mang ngilh hiam? Jezebel in Baal siampite tawh kiciamna a bawl sak laitakin Elijah A mang ngilh hiam? Meikuang khukpi sunga lawmta 3 te leh humpinelkai khumna sung a Daniel mang ngilh ahi hiam?

“Jerusaleem mite in ‘Topa in ei hong nusia khin a, ei hong mangngilh khin ta hi’ a ci uh hi. Ahih hangin Topa in, ‘Ama sung pan-a a suak a tapa ahehpih lo ding zah in nupi khart in ama nawi ateep naungek mangngilh thei ding ahi hiam? Hihte in mang ngilh kha thei dinga, ahi zongin kemah in kon mangngilh kei ding hi...ka khutpekte sungah nang kong gelh khin zo a, kong mangngilh kei ding hi.” ci hi. Isa. 49:14-16. “Topa’ mite a su mi peuhpeuh in amit nauta bang a na man;ha pen khat asu ahi hi, mi honpi Topa in a ci hi,” Zech. 2:8.

Galte in amaute khumcip ta leh, thong inn kawm te in amaute leh Khrist kikal **(627)** kizopna daal zo lo hi. Amaute tha neemna teng a theipa, sittelna khempeuh a na thuak ngei khin pan, in leitung vangliatna khempeuh sanga a vanglian zaw pa a hi hi; a vantung mite in a lung zuang gam daai munte ah vantung pana lungmuanna te leh khuavakte puak ding hi. Thong inn sungte kumpi inn sung bang hi dinga upna kicingte a hih manun a inn sung khuamial te vantung khuavak taan’ dinga, Paul leh Silas te in Philippi thong inn sunga zan kimpi-a thu ngen-a la a sak bang uh a hi ding hi.

Ama mite a susia nuamte tung ah Pasian thukhenna hong tung ta ding hi. Hang taka thukham palsat ngam migilo te sawt veipi ki thuak thuak ahi ta zongin amaute thuak ding daan pen, a ki khiam het loin, hong tung veve ding hi. “Topa in Perazim muala A sep bangin seem dinga, Gibeon kuam-a A heh bangin heh ding hi”. Isa. 28: 21. Amigi ih Topa adingin daan piakna pen a lam dang nasep a hi hi. Topa in, “Keimah in a nungta Topa Pasian ka hih mah bangin mawh nei mi khat asi ka muh ciangin nuam ka sa het kei hi,” ci hi. Ezek. 33:11. Topa in, “hehpihna nei in a dik Pasian, lungduai-in itna kip leh thutakna tawh a dim, mitul tampite ading in itna kip a nei, mawhna, thupalsatna leh khialhna maisakin; ahih hangin...mawhna a khahkhong ngeilo” hi. “Topa a lung duai mah mah a, avang zong liana, ahih hang in mimawhte khahkhong ngeilo hi.” Paikhiatna 34:6, 7; Nahum 1:3. Ama aana neihna a lak thukham a ki sikcip sak pen thumaan tawh phel khia kik dinga, lau huaina te hong piang ding hi. Palsatna a ngak khol kin ken thuk kikna pen nasia mah mah a, Topa in ut lopi pi-a thutang tawh a khen sat a hi hi. Amah in a thuak thuak hi. Mi namte in Pasian hehna ciangtan kheng ta uh hi. A tawpna ah migitna kihel nawn lo, hehna lenggah zu lawi(cill) dawn ding uh a hi ta hi.

Biakinnpi sunga Khrist Palai nasepna a khawl ciangin sapi leh a milim a bia mite tung ah khasiatna kihel lo hehna hai ki buak ta ding hi. Mang. 14:9, 10. Izipt gam pana Paian in Israel te a hot khait ding lai-a te bang mah-in, Pasian mite a ki hot khiat ma deuh-in zong a kih tak huaipi Pasian hehna leitung ah ki bua suk ding hi. Mangmupa in tua lau huai thuhkikna mu in a gen- **(628)** na ah, “Sapi ciamtehna a nei in amilim abia mite tung ah kih huai meima pianga hi”. “Tuipi in misite sisan bang suak a, tupi sunga nungta khempeuh si uh hi. Guntui leh tuinaak khempeuh zong sisan suak khin uh hi.” ci hi. Hih thute in Pasian pen thutang lua ahihna lah khiatna a hi hi. Pasian vantung mi in, “Misiangthote leh kamsangte sisan luangsak uh ahih manin tu-in amaute’ dawn dingin sisan apia na hi hi. Hih in amaute’ ngah ding a kilawm ahi hi... Vanglian Topa Pasian aw, na thukhenna te thumanin thutang hi. Mang. 16: 2, 6, 8, 9. Pasian mite sihna a thuak sak dingin apiak manin amau khut-lum a sisan a luang sak bangin thuak kik ding uh hi. Tua mah tawh kibangin Khrist in Ama hun-a Jew te zong Abel pan a kipan misiangtho te sisan te ki loh sak ding hi, ci hi. Amaute in zong tua lungsim mah nei in kamsang te thah dingin zong uh ahih manin, tuate sep bang mah a seem te a hi uh hi.

Gimna om lai te in hong zui a, Ni in “asatna taw mite a kang gawp hi. Nisa in mite kang gawp hi. “ Mang. 16:8, 9. Hih a lau huai hun lai tak kamsangpa gennna ah, “Lo ante kisusia a, leengguite keutum a, oliv kungte keugaw ahih manin, lo lai-ah bangmah om nawn lo a, litang lungzuangin a thum hi....Mihingte’ lungdamna teng zong a maimang ta hi. Guah tui om lo ahih manin, khai kituhte leisungah keucip a, an khol ding om nawn lo ahih manin ansal khemnpeuh kisia khin ta hi. “Khaici khempeuh a gaap sung ah muat a, saal khempeuh hawm khin hi.” “Ganhingte hum ham hi! gangualte kawi taai uh a, lopa hing lah om nawn lo hi. Guntuite lah kang keu ta a, gam sung lopa khempeuh lah mei in kaang tum ta hi.” “Tua ni ciang in kumpi inn-ah lungdam la sakna awgingte, kahna awging suak ding hi. Mun khempeuh ah misi dim ding a, mun citengah kipaithangin gamdai ding hi, Topa in ci hi.” Joel 1:10-12, 17-20; Amoss 8:3.

Hih gimnate tha khat-in leitung bup a tung khin pah hi nai lo hi. Leitung mite a vek-in a bei siang pah del del hi nai lo hi. Ahih hangin mihing theih ngeina sa khempeuh lak ah a lau huai pen pen thuaksiatna a hi uh hi. Hehpihna kong khakma deuha thuak- **(629)** siatna te pen migitna tawh a kihel lai a hi hi. Mawhnei te in a mawhna zah uh tawh kituakin a thuak liang loh nadingun Khrist sisan in khoh sak sak lai hi. Ahih hangin hih anunung bel thukhenna daan aki buak ciangin migitna ki hel nawn lo hehna thuk kikna daan a hi ta hi.

Tua ni ciangin mihonpi te in sawt veipi a sim mawh uh Pasian migitna beel nuam saan ding uh hi. Topa Pasian in a genna ah, “ Keimah in leitung ah kial pi ka tungsak hun hong tung ding hi. Tua kialpi pen an leh tui duhna kial hilo ding a, Topa’ thuzak nop mah mahna kialpi hi ding hi. Mi hingte , leulu pan leitaw dong, nisuahna pan nitumna dong, Topa’ thukanin vak kawikawi ding uh a, ahi zongin mu zolo ding uh hi.” Amos 8: 11,12.

Pasian mite tua thuaksiatna pan peng nailo ding uh hi. Bawl siatna thuak lai uh a, gil kial lai ding uh hi. Ahih hangin a kisia dingin ki nusia cip lo ding hi. Elijah a keem Pasian in Ama adinga kipia A tate khat beek mawk nusiat lo ding hi. A lu tung uh-a sam zang a sim khinpa in amaute keem ding hi. Kialpi sungin amaute in gilvah ding uh hi. Migilote in nat leh kial a thuak-in a sih dek laitakin, vantung mite in midikte liah-in, a taangsapna te uh pia ding hi. “Thumaan taka om mite” “an ki pia dinga, ama adingin tui ki tasam lo ding hi.” “A ci mawh mite in tui zong uh a, a om kei hi. A dang uh keu lua hi. Keimah Topa in amaute ka za dinga, Israelte Pasian Keiman in amaute ka nusia kei ding hi.” Isaiah 33:16; 41:17.

“Theigahte hut khin a, leengguite a gak kei zongin, olv kungte gah lo a, lo-ah an a piang kei zongin, gangualte a huang panin beita uh a, gan buuk ah tuu om nawn lo hi.” Ahih hangin Amah a kihta mite in “Topa tung ah lung dam uh a,” Pasian hotkhiatna ah a lung dam uh hi. Hab. 3:17, 18.

“Topa in nangmah hong keempa hi a, Topa in na taklam panin hong liah ding hi. Nisa in sun-in hong haal loin, kha taang in zan-in hong ci mawh sak lo ding hi. Topa in siatna khempeuh panin nang hong keem ding hi. Amah in na khaa keem ding hi.” **(630)** “Amah in thangsiahpa thang panin nang hong honkhia dinga, buai huai natna te panin hong huu khia ding hi. Ama thumaan in na kidalna Lumm ahi ding hi. Zan-in migilote kihta kei dinga, sun-in zong migilote’ thaltang leeng na kihta kei ding hi. Khuamial laka nat gual leengte, sun-a pulnatnate in hong sukha lo ding hi. A tul lom-in na kianga te puuk dinga, na ziatlam ah tul tawm a puuk hang nang hong sukha lo ding hi. Na mit tawh migilote thaman saan’ na en lel ding hi. Topa pen nang’ belh na hih sak-a a Saangbelpa nang’ teen’na na suak sak man a hi hi. Siatna in nang hong sukha lo dinga, gimnate nang’ teenna mun ah hong kia lo ding hi.” Late 121:5-7; 91: 3-10.

Mihingte’ muhna panin Pasian mite bel a sawt loin ki that ta ding bang in a om uh hi. A sisan uh tawh amau teci pang ta ngel ding uh hi ci-in mu uh hi. Amau in zong, Topa in hong nusia ta a galte khut sung a tung ding I hi ta hi ci-in lau uh hi. Hih hun pen a lau huai lua hun a hi hi. Sun tawh zan tawh amaute in Pasian kiang ah hotkhiatna ngen-inkap uh hi. Mi gilote in ki sial-in nuihsan uh hi, “Na upna uh koi ah om hiam? A mite na hih uh leh bang hangin na Pasian un kote’ khut sung panin hong honkhia lo a hi hiam? ci uh hi. “Aamah in mi dangte hon zo a Amah leh Amah ki hon zo lo hi. Israelte Kumpi ahih takpi leh Singlamteh tung panin hong kum suk hen. Tua hi leh ka um ding uh hi,” Matt. 27: 41. ci-in Kalvary Singkhuam tunga Zeisu a akizahpihna siampite leh Ukpa te in kammal te aphawk kik uh hi. Jakob bangin Pasian tawh kibuan ciat uh hi. Amaute mai suah in a sung lam uh ki tha saan ahihna lak hi. A maitangte khempeuh uh daang hi. Ahih hangin a thu ngetna uh bel khawl tuan lo uh hi.

Mihing te mit in vantung mu thei hi leh Khrist lungduaina kammal a keem vin ven te kiim uum-in a tha hat vantung mite a thuang a thuang a om lam amaute in mu mah ding uh hi ve’n! Vantung mite in hehpih takin alung gimnate uh mu in thu ngetna te uh zong va za uh hi. A ki siat loh nading un va hot khiat theih na dingin Avanglianpenpa’ a sawlna ngak bek uh a hi hi. Amau in tawm vei ngak lai ding uh hi. Pasian mite ina mau’ **(631)** dawn ding hai dawn phot ding uh a, amau ki tuiphum nading uh ah ki tuiphum phot ding uh hi. A hun zekai-a haksa a sak luatna te uh pen amaute a dinga a hoih pen penna tawh a thu ngena te uh a ki dawn’na hi zaw hi. Amau in Topa in hong sep ding deihna leh muanna tawh ngak uh a biakna lam-a a thuakna uh tawm lai pen a kicing upna, lam etna, leh thuak zawhna a ngah nading uh a hi hi. A’ teel te adingin buaina hunte ki tom sak ding hi. “Pasian in sun le zan a ama kiang kiko, a teelsate adingin thukhensak lo ding ahi hiam? A maute ngak saksak ding ahi hiam Ken khon gen ih ah , anute thu manlang takin a khensak ding hi.” Luka 18: 7, 8. Beina pen mite up mawh sangin tung baih zaw ding hi. Mangbuhte Topa’ saal sunga sen’ dingin ki kaikhawm in ki lom hen dinga, kiakte pen meisel banga hal tum dingin ki lom hen ding hi.

Vantungmite in cihtakna tawh gal vil lai uh hi. Thukham zuite a kithah ni ding sehsa-in thupiak om ahih hangin galte in a hun sehna cing nai lopi mah in paulap tuam tuam zong nin amau te nunnakna laak sak nuam uh hi. Ahih hangin midikte kiim uum-a vil vantung mite kua mah in pai let zo lo uh hi. Khuapi khua neu nusia-a taikhia pawlte a galtaina mun uh ah pawl khat te in sul zuih-in nawk gawp nuam uh hi. Ahih hangin a namsaute uh buhtuu bangin zaw nak nak-in kia lel hi. Pawl khat te leu leu vantung mite in galkap honpi bangin ki bawl-in a vil uh hi.

A beisa khang khempeuh te ah Pasian in a vantung mite zangh-in A mite huu khia zel hi. Vantung mite in mihing ading nasep seem zel uh hi. Amaute in khauvak puan silh-in hong dawk zel uh a, mihing khualzin bang peuh-in zong hong pai zel uh hi. Vantungmite in Tawsaw kungpi khawlmun khawng ah hong khawl uh hi. Mihingte zindo theih khawngin hong om uh hi. Khualzin mite lam hilh peuh-in hong pai pai thei uh hi. Biakna tau khawng ah amau khut tawh namtui halna mei peuh hong tawh thei uh hi. Thong kongkhak khawng hong hon khiat sak-in Pasian naseemte suakta sak zel uh hi. Vantung puan silh-in Honpn’ haan kongkhak suang hong liik khiat sak uh hi.

Vantung mite in mihing meel pua in mi dikte kikhopna khawng ah kihel zel in, migilo te kikhopna te ah zong va lengla zel uh hi. Sodom khua bang ah pai-in a gamtat- **(632)** na te uh va ciamteh teh uh hi. Pasian lungduaina gamgi a kaan ta uh hiam cih vil zel uh hi. Topa in migitna deih a, A na a seem tak tak mi tawmno omte hut na dingin suksiatna ding pan a dal kik sak zel hi. Tua bang in mipite lungmuanna hun asauto sak zel uh hi. Pasian langdo mimawhte in a nuih sat leh a net niam mi tawmno te tung ah leibat a neih gi-ge lam uh a phawk kei uh hi.

Hih leitung Ukte in a theih loh uh hangin a kikhopna sung uha thusung zel te in vantung mite a hi uh hi. A mittang in mu uha, a thu sun’te uh a bil un za-in a ngimna te uh nial in, a vaihawmna te uh mihing in nuih san kha zel uh hi. Mihing khat in amaute dong khak in sim mawh bawl kha thei zel hi. A ki nen cip te huu khia dingin kikhoppina inn deih te, leh thukhen zumpi te ah hih vantung sawltakte in a theih tawp un hong pang in mihing te nasepna te lak ah hong ki hel uh hi. Amaute in Pasian nasepna dal tan dinga vai kihawmte khawng va sat niam sak uh a, Pasian mite thuak siat luat nading donga a gitloh luatna te khawng uh va khiap sak zel uh hi. Kisiatna hun laitak ciangin “Amah azahtakte kim ah Topa’ vantung mi in giahphual sat a, amaute a hon khia hi.” Late 34:7.

Pasian mite in a Kumpipa uh hong pai nading lim khat peuh hong kilat ding ngak lah mah mah ta uh hi. Galvilpa kiang ah, “tu-zan bang ci hiam? hong ci hi. Gal vil kei mah in zing ni hon suak a, zan khua zon hong mial hi.” ci-a a dawn’ bang a hi hi. Isa. 21:11,12. Mual dawn khumvum-a meii tung ah khuavak te kiau kiau hi. A sawt loin Ama vangliatna hong kilang ding hi. Dikna NI hong taang khia ding hi. Zing sang leh zante tu in hong tung ta ding hi. Midikte adingin a tawntung ni hong suak ta ding a, migilote adingin a tawntung zan hong tung ta ding mah a hi zel hi.”

Thungetna tawh Pasian a buan nilohte in muhtheiloh Pasian tawh a kikal uh a liah dalna pen tu-in ki nilkhia pian ta cih a mu uh hi. Vantung zong tawntung nizang tawh eng hiu hiau ta hi. Vantung mite’ la aw ngaih bangin “Kip takin dingun. Huhna a hong tung ding hi ta hi.” cihna kam khum a bilte uah a za uh hi. Khrist gal zo belpa in a gim A galkapte ading a kisia thei lo **(633)** minthanna lukhu hong tawi khia ta hi. “Ngai un, Keimah in note tawh kong om khawm hi. Lau kei un. Na dahna te uh kong theih pih a, na lung gimna te uh Keimah in ka na thuak hi. Note in a ki do kha ngei lo gal a do na hi kei uh hi. Keimah in note adingin tua gal ka na do khin zo a, note in Keima min hangin gal zo belte na hi ta uh hi,” ci- in a zapi-a ki hong kong vang pan in a aw zong hongging khia hi.:

I kisap hun ciangin manpha Honpa in huhna hong pia ding hi. Vantung paina lampi pen Ama khekhap tawh a siiksa vive a hi hi. Eite khe hong sun thei ling te khempeuh in Ama khetaw na sun ngei zo hi. Eite puak ding Singlamteh khempeuh Amah’n na pua ngei zo hi. Lung muanna I ngah nadingin kitha saanna a tuam tuam te Topa in a hong pia a hi zaw hi. Pasian mite adingin buaina hunte kih taak huai hi. Ahih hangin tua pen mah in thu um mite upna khauh sak in, lung muan nading kamciam in sakhituihup bangin amah kual-khum in a om lam upna tawh a muh theih zawk nading ahi hi.

“Topa’ mi akithehthangte hong ciah kik ding a, lasakna tawh Zion-ah hong pai ding uh hi. Amaute, lungdam tawntung ding uh a, amaute in lundamna leh kipakna ngah in, dahna leh khuisatna nei nawn lo ding uh hi. Topa in ‘Kei, keimah pen note hong hehnempa ka hi hi. Lopa sangin sauvei a nungtra zaw tuan lo, mihing lellelte bang hangin kihta na hi uh hiam? Vantungte zal in lei bulpite a koih, note a hong bawl Topa hong mangngilh khinta na hi uh hiam? Note hong susia dingin a kithawi no a hong neng niamte hehna, bang hangin kihta in lau tawntung na hi uh hiam? Amaute hehna in note hong susia zo het lo ding hi. Thong sunga kikhum mite kikhah baih ding hi. Amaute sau veipi nungta ding uh a, annek tuidawn kitasam lo ding uh hi. Bang hang hiam cih leh keimah in tuipi tok gawp in tuihual a hawksak Topa, note Pasian ka hi hi. Keima min in Vanglian Topa ah hi. Vantungte zal in lei bulpi ka phut a, Zion kiangah Nang in keima mi na hi hi. Nang tungah thu kong hilh khina, ka khut tawh nang kong hu hi..” ci hi. Isa. 51:11-16.

“Tua ahih ciangin gimna athuak, zu ne lopi in zukham a bang note in hih thu za un. Ama mite’ adingin a thumsak Topa, Topa ahi note; Pasian in hih bangin ci hi: ‘En un, note’ khut sung pan-in hoina hai ka lakhia khin a, ka hehna haipi na dawn nawn kei ding uh hi. Note kiangah ‘Na tung uh ah kong pai theihna dingun kun suk un, a hong ci no a hong bawlsiate khut sung ah tua haipi ka koih ding hi. Note in a nungzang uh lei lak bangin bawl in paina ding in amaute kongzing bangin na bawl khin uh hi aci hi. **(634)**” Isa. 51:21-23, ci hi.

Pasian mit in khang tawntung mu suk suak a A mite’ thuak lauhuaina te a en hi. Leitung thuneihna in amaute a langbawlna te uh a mu hi. Galmat nawh keek bangin gilkial leh sat thuak in a sih khak ding uh a lau uh hi. Ahih hangin Israel te mai-ah San Tuipi a khen keek Siangtho Topa in Ama vanglian hong lak khia dinga, a galmatte a leh heii ding hi. “Vanglian Topa in hih bangin ci hi:’Tua a kiciamteh mite pen keima mite hi ding uh hi. Kei mah in na ka sep ni ciangin, amaute pen keima neihtuam taktak mite hi ding uh hi. Pa in ama thu amang atapa a hehpih mah bangin, kei zong amaute ka hehpih ding hi’ “ a ci hi. Malakhi 3:17. Khrist teci muan huaite’ sisan hih hun sungin a luan hangin Pasian adinga kituh thahna thuakte sisan khaici bang hi nawnlo ding hi. Amau muan huaina in midangte thumaan mu sak ding leh ki khel sak nading teci pan’na hi nawn lo hi: lung khauh mite in migitna luang khia pen leh-nolh zo uh ahih manin hong luang nawn lo hi. Midikte pen tua buaina ah a galte mat lel dingin ki nusia mawk leh khuamial kumpipa gual zawhna lel takpi mah suak ding hi. Laphuakpa in, “Bang hang hiam cih leh haksat hun ciangin a buiuk sungah kei hong seel ding hi. A puan buk khuhna nuai ah kei hong seel ding a, kei hong koih ding hi.” Late 27:5 ci hi. Khrist in a genna sa khat ah, “Kamite aw hong pai un na inn sung uh ah tum un la na kongte uh khak un. Hehna a dam matengin tawl khat sung bu un. Bang hang hiam cih leh en un, amau’ mawhna hangin leitungah a teng mite gim apia ding in ama omna panin Topa paikhia a, leitung in ama tunga akithat mite laakkhia ding a, a kithaty ama mite sincip nawn lo ding hi” ( Isa. 26:20, 221) ci hi. Ama hong pai ding lungduai tak in a ngak, nuntakna laibu sunga min kigelh mite a ki hotkhiat nading zia pen vanglian, nasia, in a ciliap huai mah mah hi.

40

Pasian Mite Kihonkhia ta

**(636)**

**P**

**asian** thukhun a zuite kiang panin mihing a kem ki-huutna Upadi a ki hepkhiat hun a tun ciangin gam tuamtuamte ah zong suksiat nading thu thakhat in vaihawm hon pah ding uh hi. A hun ciangtan thupiakni a nai ciang in mite in tua mi lomnote a suksiat siang nading in kiciamkhol diim-diam ding uh hi. Zankhat thu in nawk khat suahin sukmang khit dingin gelkholhsa-in anei uh hi. Thu kimlo-a nialna ging khat beek kizaloin thakhat in buk sim in suam ding uh hi.

Pasian mite pawlkhat thonginn sungah, pawlkhat gammaangtulak ah, gamsimtham beel in Pasian’ kep ding ngen niloh uh hi. Gilo vantung mite in amaute that dingin galhiam tawi galkap honte mun citeng panin seh kawikawi uh hi. Tua hun ciam a tun laitak lian mah in Israelte’ Pasian in A mite honkhia dingin hong gamtang ta hi. Topa in a gen in ah, “Ahi zongin no Pasian’ mite in ahih leh biakna pawi a kikham ni zah-a bangin, la na sa ding uh hi. Israel a hu, Topa’ biak-inn ah a pai ding in tamngai aw ginna zui in a kuankhiate bangin na lungdam ding uh hi. Topa in heh mahmahna leh a kangtum thei meikuang sung pan in vanging leh huihpi leh gialpi tawh, ama liatna minthan’na aw kiza sak in ama khut a viik sukna kimu sak ding hi.” Isaiah 30:29,30.

Gual zo kisa in ot-khaina tawh zahko-a to bawlna tawh migilote in agaalmat dingte tung ah bawh ding in a kisak lai tak un, Eh! Mawk aw! Zan khuamial sangin sah zaw in a vom sah mah mah khat leitung ah hong kia suk hi. Tua ciangin Pasian tokhom panin vangtang sakhituihup khat in van a vaitan in hong kualkhum vat hi. Simmawhna tawh a gamlum lia lua teng daai cip hiau hi. Thah nopna lungsim a neih teng uh a mangngilh khin uh hi. Launa in gaak cip in Pasian thuciamna hong ki dawk pen lamdang sa in en hiai-huai uh hi. Tua vangtang in amaute hum leh a ut uh hi.

Awging siang mah mah khat in Pasian mite kiangah, “Van daak dih un” aci hi. Amaute in vantung a ettoh uh leh Kamciam sakhituihup amu uh hi. Leitung akhuh avom hehna meiilom pen ki khenkham hi. Stephen in van a ettoh leh Pasian minthanna leh Mihing Tapa tokhom tunga tu a muh bang in a mu uh hi. A Pasian hihna meel tawh aki niamkhiatna limte tawh amuk pan in a Pa leh Vantung mite kianga agen, “kei na hong piak minthanna amu dingin keimah na hong piak mite zong ka omna ah a hong pai theih nading ka deihsak hi.” (Johan 17:24) cih kammal a za uh hi. La aw ngaih bangin aw khat hong ging kik a, tua in gualzawhna aw ahi hi. “Hong pai ta uh hi! Hong pai ta uh hi! A siangtho, gitlohna tawh kipelh, anin bang lote ahi uh hi. Keima thuak lungduaina thute zui uh a, amaute vantung mite tawh kithuah ta ding uh hi” cihna thu a za leu leu uh hi. Tua ciangin amai daang, upna khahsuahlo, thungen-a muk phun niloh te in tha khat in zawhna aw tawh a awng keek uh hi.

Pasian in a mite a hotkhiat nading in ama vangliatna a kilat sak ding hun pen zankim laitak ahi hi. Thakhat in ni hong dawkvat a atang gemgam hi. Lim leh na lamdangte in zui in ki laih phang-phang uh hi. Migilote lau in, lamdang sa in a en hei-haai keei ta uh hi. Midikte in ahih leh amaute kihot khiat nading lim mu ta uh ahih manin, ciliap multho liangin a lungdam uh hi. Nate khempeuh in nidanga apai ngei in pai nawnlo uh hi. Luituite khawl in, van ah meiivom lompite hong lengin ki khenpaih uha, kiphukha lamlam uh hi. Van maitang kinuai keei lak munkhat pan in telgen theihloh zah in khuavaak a hong tang hi. Tua vangtaang sung panin “A zo zo hi”ci in tuipi ging bang Pasian aw a hong ging hi. Mang. 16:17.

**(637)** Tua aw ging in van leh leitung teng thawn in a lok gawp hi. Nakpi in ziin linga, “ziin ling khempeuh lakah a husia pen ahih manin mihing apian’ zawh hih bang zin ling om ngei nai lo hi.” Mang. 16:17. Vantung kihong in kikhak dua-dua zeel hi. Tua kawm lak pan in Pasian tokhom pan a vangtang khia pen hong phe zel hi. Mualte zong huihmut-a vuang pumpeng a bang uh hi. Suangtum golpipite kitheh khia ziah zuah kawi kawi hi. Khua kipeei-a, van ging bangin ging dam-dam kawi kawi hi. Huihpi zong ku via-vua in a susia nuam a awng dawite aw bangin kiza ziazua kawikawi hi. Lei maitangin tuipihual bangin vumto au-au zel, kuaksuk da-da zel in a om hi. Lei maitangte kitam kham kawikawi hi. A dinmun pan in a lengmang ding tawh ki bang hi. Mualdung golpipite zong a omna pan tumsuk uh hi. Mi teenna tuikulhte zong ki mu nawnlo hi. Sodom banga gitlohna dim tuipi gei khuapite zong tuipi lung haam in a valh tum hi. A lian Babylon Pasian mai ah phawk in om a, “ama hehna lenggah zucill a ki dawnsak kik hi.” Mang 16:19-20. Gialpi “talen khat khat a gikte” in mun citeng ah suksiat ding nasep a sem hi. A kisathei pen pen khuapite kisial pai ta hi. Kumpi inn nuamte, leitung miliante in a hauhna leh a nop sak na in a zat munte leh a vang a lian sak dinga a a hauhna uh azatna munte zong a mau mitmuh mah in suang kitam zan bulom a suak khin ta hi. Thonginn kawmte ki balkeek a, upna hanga kikhum Pasian mite a suakta uh hi.

Hante ki hong khia-a, leisunga ihmu mi tampite hong thokhia uh hi. Kimkhatte in tawntung nuntak na ngah ding, leh kim khat te pen tawntung maizumna le mawhsakna thuak ding in a tho uh hi. Dan. 12:2. Vantung mi thumte thu ki tangko hun sunga asi mite khempeuh Pasian in ama thukham azui mite’ ading nopna thuciam agen za ding in amau hantek panin vanglian sa in hong pu suak uh hi. “A pang teipi tawh a sunte” zong hong tho khia uh hi. Mang 1:7. Khris asih ding lai-a a lung gimnate peuh ciamnuih in zangh a a mawl pihte leh a thumaan langdo in mite a na bawlsia a gilo pente zong tua minthanna leh Pasian mite noptuak na teng mu ding tanghial in ki tho sak phot ding hi.

Meiilom sahpi in van teng tuamcip lai hi. Tua lak pan in nitaang in hong kaaplet suk zel hi. Jehovah Pasian in phuula ta dinga a hong ensuk tawh ki bang hi. Khuavaak **(638)** lauhuai in vantung pan ki zial khia in meikuang peekpi dal deda bang in leitung pum tuun hi. Vantunga a hawk vangingpi zong lau huai in a telhaksa hi. Migilote thuak ding buppi teng a lak hi, Kam ki pau khia teng mi khempeuh in thei kim lo-a, ahih hangin zuau thuhilh Sia teng in teltak in thei uh hi. A den deuh mah mah lai khawnga Pasian thukham zuite tunga gitlohna lak in kisialna tawh a zahko, aphin ato to tengin tu-in cih nading thei lo in lau-in ton khe-khaa uh hi. Amaute cih mawh kahna aw gingte, na ging zia-zua te lak pan in ki za vau-vau hi. Dawite in Khrist Pasian ahihna pulaak ta uh hi. A vangliatna mai ah liingin a om laitak un mihingte in hehpihna ngen in atal uh lei ah sii-in lungkham cimawh in a kap uh hi.

Pasian nilian ni ding mangmuhna tawh amu tanglai kamsang te in a gen na ah, “Topa’ ni hong nai ta ahih manin nakpi tak in kap un. Vanglianpa’ kiang panin suksiatna hong tung ta ding hi.”Isaiah 13:6. “Topa kihtakna leh a lian ama minthan’na pan in suang hawm sungah lut un la, leivui sungah bu un. Mite’ ki liatsakna pen ki niam koih dinga, mihingte’ ki phatsakna pen ki niam khiat ding hi....A mah pen leitung a liingsak gawp ding in a hong kipat ni hun ciangin, Topa kihtakna leh a lian ama minthanna panin suang hawmpite sung leh keen hawmte sungah a buk theihna ding un, mite in a biak ding un a bawl uh ngun leh kham milimte, buite leh bakte a paih ding uh hi.” Isaiah 2:10-12, 20,21.

Meiipi hong kihong khat sung panin a taang mah mah aksi khat in a kiim khuamial tawh etkaak in a zah li banga taangzaw in a hong dawk hi. Tua in Pasian thukham zuite kiang ah lam-etna leh lawpna, lungdamna thu hong gen suk in Pasian thukham palsatte tung ah hehna leh nuaisiat nading thu hong pulaak hi. Khrish adinga na khempeuh a phal mite Topa kulhpi sung ah bu ta uh hi. Amaute in leitungte leh thumaan sim mawhte mai ah sittelna thuak khin uh a, amau adinga sihna thuakpa ading in muanhuai tak in teci pang khin uh hi. Sihna maitang nangawn ah thumaan a khahsuah lote in a lamdang ki khelna ngah ta uh hi. **(639)** A den deuh lai in a maitang te uh daangin gimmel pua in, gem in, a buai uh hi. Tu-in lamdang sa in a maisuahte uh ki phalhta a, upna leh itna tawh vaak suah ta hi. Amaute gual zawhna aw kiza hi. “Pasian pen eima belh leh ih thahatna hi-a, haksat hunin hong huh pahpah pa ahi hi. Tua ahih ciangin, leitung kikhin in, mualte tuipi sung a kiden na zongin, a tuite ging zua-zua in phuan zuazua a, hih gin’na hangin mual liante a ling zong in ih lau kei ding hi.” Late 46:1-3.

Tua muanna kammal siangthote Pasian kiang ah kahto hi. Meii lumte lah theng siang ta hi. Aksi ki dawk van siang pan in a heh a mial van-maitang tawh a ki leh bulh, kam-a gen zawh loh minthan’na hong ki dawk hi. Vantung khuapi thupina zong a kongpi kihong panin kimu khia zia-zua ta hi. Van pan in khut khat in suangpeek nih kikhepsa in a tawi hong ki mu hi. Kamsangpa genna ah, “Vantung in ama thumanna gen hi; bang hang hiam cih leh Pasian mahmah thukhenpa ahi hi.” Late 50:6. Sinai mual tunga meikuang leh van ging laka hong ki pulaak khin Pasian thumanna ahi a siangtho thukham in mite nuntakna hong uk ding hi. Thuman leh thukhial ki lang sak ahih na hong tel dawk sak ta hi. Tua khut in suangpeek kikhep pen hong zal khia hi. Thukham Sawmte khempeuh sim theih ding in ong om hi. Hun beisa a khuamial tawh kipawl pu-pa thucin le tanglai ngeinate peuh leh lampialnate phawkkik zanghzangh hi. Lungsim panin tuate lengkhia manga Pasian thusawmte tom mahmah leh kitel mahmah in, thuneihna leh a zahtaak huai pen in leitung-a teng mikhempeuh et ciat ding in ong ki lakkhia hi.

Pasian nget thu siangthote a khe tawh a sikcip mite a lau dan uh leh a cihmawh dan uh genkhiat theih hi vetlo hi. Topa in tua Thukham pia a, amaute in amau gamtatna sate uh tawh enkak in, kisik kikin a ki puahphat nading un a piak ahi hi. Ahih hang in leitung mite maipha a zon’na un tua thukham paikhia in midangte zong a palsat ding in ahilh sawn uh hi. Amaute in Pasian mite bang Sabbath palsat ding in aana bawl teitei ngei zaw lai uh hi**.(640)** Tu in tua a simmawh uh thukham pen mah in amaute mawhsak ta hi. Amaute tua thukham panin penglo mawk uh ahih lam a tel phat san uh ciangin a cimawh uh hi. Biakna azuih ding uh amau deih pen ateel khin zo uh hi.”Tua ciangin midikte leh migilote, leh keima na hong semte leh hong sem lote a kilamdan’na na mu kik ding uh hi” a ci hi. Mal. 3:18.

Pasian thukham agalbawl siate pan apawlpi mi aneu pen dongin, thumaan hong muthak san uha, zuih ding ahih lam hong thei phasan mawk uh hi. Thukham nambat li-na pen a nungta Pasian ciamtehna ahih lam a theihna uh zekai lua ta hi. Amau nipi maanlo pen phuah tawm Sabbath ahih lam a tel muhna uh zekai ta hi. Amaute in Pasian langdo kha uh ahih na uh a tel muh phing mawk uh hi . Biakna makai Siate in Paradise kongvanga paipih ding in akigenna te uh kisiatna sunga mite a makaih ngit-nget uh na hi thong hi. Tua ni tawpna ni ma tengin sum siangtho a na semte pan mun bang zah in thupi in, amau muan huai lohna thaman bang zah tak in kihtak huai hiam cih a thei het kei uh hi. A tawntung ading in khaa khat a maiman pen bang zah man hiam cih ki tuat theilo hi. Pasian in “nang gilo nasempa, Ka kiang panin paikhia in, a cih ngeu tanghial ding pen nak lauhuai tuak lua hi.

Pasian aw van panin hong ging hi. Zeisu hong pai ding hun a ni leh a nai hong tangko khia ta hi. Ama mite tung ah a tawntung thuciamna pia ta hi. Van ging keek kia zah in a aw in leitung kualvial in a thawn kawi kawi hi. Pasian’ Israelte in tua aw ngai in a vandak uh hi. Amaute mai tangte a taang hi. Mosi in Sinai mualtung pan a hong kumsuk lai-a tawh ki bang hi. Migilote in amaute maitangte en zolo uh hi. Pasian zahtakna a Sabbath siangtho a na zangte thupha a kipiak khit ciangin zawhna aw ngaihpi tawh a awng uh hi.

Tua khit a sawt lo-in khuttum lang cia a pha meiivom lomno khat nisuahna lam pan in hong kilangh hi. Tua pen Honpa a kim um meii hi a, a gamla panin meiivom bang a kimu ahi hi. Pasian mite in hih pen Mihing Tapa lim hi cih a thei uh hi. **(641)** Dai tak in gal-et uh a, leitung lam hong naih sem sem ciangin avang tang meiipaak lianpi bang in hong ki langh hi. A taw-dap pen a kang tum sak thei meikuang bang ahi hi. Tua meiipaak tung ah Thuciamna sakhituihup in a kual khum hi. Zeisu in gaalzo lian pen pa ahihna tawh hong tuang suk hi. Tu in Mi ci-mawhpa in, “maizumna tui kha dawn nawnlo ding hi. Van leh lei-a gualzo hihna tawh hong pai ta hi. A nung ta leh a si mite thu khen sak ding in a hong pai hi. “ amah thumaan in muan huai a, dikna tawh thukhen in galdo ta ding hi.” ”Vantung a galkapte in amah hong zui uh hi.” Mang 19:11, 14. Van buppi “ tulsawm mun tulsawm, a tul mun tul tampite tawh” a taang zia zua hi. Mihing laikung in akim in a gelh theih loh, mihing lungsim in a thupina a matkim zawhloh, leh theihtel zawhloh in a thupi hi. Ama liatna in vantung khuh in, amah ki pah tawina in leitung a dim hi. Ama’ vang tang in khuavaak bang hi.” Hab. 3:3,4. A nungta meii hong nai ta a, mittang khempeuh in nuntakna Kumpipa mu uh hi. A siangtho lutang tung ah ling-lukhu om nawnlo hi. Aminthag zahtak huai lukhu a lutung ah ki nga ta hi. Ama maitang vaang tang in sun nitaang sang in a taang zaw hi. Ama puantung leh aphei tung ah kumpite’ Kumpi, topate’ Topa ci in a ki gel hi” Mang. 19:16.

Ama mai ah, “maitang khempeuh a daang hi”. Pasian migitna a na nial kha khempeuh a tawntung cih mawhna ki buak ta hi. Lungsim khem peuh tui mang a, khuk kitat in liing kakauh in kon cip uh hi. A maitangte uh mual mang khin hi. Jer. 30:6; Nahum 2:10. Midikte liingin a awng uh a, Kua in thuakzo ding ahi hiam? ci uh hi.Vantung mite lasak tawmvei khawl uha, a gamdai uh hi. Tua ciangin Zeisu’ aw hong kiza a, “Keima thupha in nang ading in kicing hi” hong ci hi. Midikte maitangte hong taang khia hi. A lungsim uh nuamna tawh a dim hi. Vantung mite in a la aw uh a eu zawzek in la uh a, a sak kik leuleu kawm un leitung lam hong neh suk suk uh hi.

Kumpite’ Kumpipa meiilom tungah hong tuang suk pen meikuang in kiim um hi. Vante laidal zial bang in a ki zial hi. Amai ah leitung lau in a liing hi. Mualte leh tuikulhte zong a omna uh panin a kin khia uh hi. “I Pasian hong pai-a, amah dai om mawk lo hi. Ama mai ah mei husia om a, a kimkot ah huihpi om hi. Amite thu a khen theihna dingun tunglam vantung leh leitung a sam hi.”Late 50:3,4.

“Tua ciangin leitung kumpite leh mi liante, galkap mangte, mi haute leh mi thahatte, silate leh sila lote-a kipanin a kua ma peuh, mual tunga leihawm lakah bu uh a, mualte leh suangtum lianpite kiangah ‘Kote tung ah hong kia suk un la, tokhom tung ah a tupa maitang leh Tuuno hehna panin kote hong liah un. Amaute hehna hang in gimna hun hong tungta ahih manin kua in thauak zo ding ahi hiam” a ci uh hi. Mang. 6:15-17.

Zahkona, nuihsatna te bel tu in bei ta hi. Zuau phuak mukte zong tu in khawl in daai ta uh hi. Galvan ging lamlamte, galdo nading vai hawmnate , buainate, leh sisan tawh a geep puan cih te hun hi nawn lo hi. Isaiah 9:5. Tu in thungetna leh thumna kahna aw lo ngal a dang ki za nawnlo hi. A den mah mah a azahko theite aw ging te in “ Ama hehna ni hong tung zo ahih man in kua in thuak zo ding ahi hiam?” ci ta uh hi. Migilo te thungetna pen mualte suangte in amau vuk cip ding cih bek hi a, amaute’ sim mawh leh anialpa uh maitang pana liah ding , kimu sak nawn lo ding ahi hi.

Misite bil in a zak theih ding aw-ging a za thei ta uh hi. Tua aw mah in bang zah vei a ki tel mah mah leh aw neem tawh ki sik kik ding in amaute sam ngei khin hiam?. Khatvei leh lawm bangin, khatvei leh sanggam bangin, khatvei leh Honpa bangin a sam thi-the khin zo hi. Ama thupha anial mite ading in tua in sauveipi a zolnate pen mawh sakna leh kawkna, leh nolhna bang suak zaw ta mawk hi. “Na mawhnate uh kikhel un. Bang hang in si nuam se se na hi uh hiam?” Ezek. 33:11. Tua awte pen mi dang mawk khat aw bang in a ngaih sut man uh ahi hi. Zeisu in, “Kei mah in note hong sam napi in nong ngai nuam kei uh a, ka khut hong vaan napi in kua mah in nong thudon kei uha, ka thugen khempeuh hong thudon loin, kong tainate nong mang nuam kei uh hi”a ci hi. Paunak 1:24, 25. Tua aw ging in thu phawk kik sak a, patau kohnathu a thusim lohnate uh leh zolna aman’lohnate uh, ahun hoihte a zaangkhai bawlnate uh utlopi in a phawkkik sak hi.

Khrish a sim mawhnate tua laitak ah om hi. **(643)** Alungsim uh a lok mahmah vangliatna hong tunga, Thuaksiap maitang a siampi lianpa in kiciam lianga a dot a dawnkik na ah, “Mihing Tapa in minthanna leh Pa vangliatna tawh meii lom tuangin a hong kum suk na mittang tawh na mu ding uh hi” Matt. 26:64 aci h. Tua pen tu in Ama minthanna sung ah amah mu ta uha, vangliatna ziat lam ah tu in a mu uh a hi ta hi. Pasian Tapa ahihna a gen ciangin a zahpihte in tu in gen ding dang nei nawn lo uh hi. Aki phasak Herod zong om a, Ama zaliatna zahpih in, a simmawh galkapte kiang ah Ama a ding kumpi lukhu bawlsak un ci-a a sawlpa ahi hi. Tua lai ah khut nin tawh puansan a silh sakte zong a om uh hi. A siangtho taltang tunga ling lukhu a khusakpa leh kumpi ciangkhut lim khat tawi dinga a pia pa zong a om hi. Simmawhna tawh mawlpih gawp-gawp in amai a a bia pa zong a om hi. Nuntakna Kumpipa saat in a cilphihte in tu in A maitang leh a vangliatna pan taimang nading a zong uh hi. A khut akhe ah siktukkilh a khente leh a pang teipi tawh a dawt galkappa in ama khutmate mu in lau in, a ki suang mahmah sa in en uh hi.

Siampite leh Ukpite in Kalvari muala thupiangte a phawk kik dandan keei uh hi. Satan kisialhna ngeite bangin, a ngawng uh puksak in, Amah in midangte honkhia thei napi in a mahmah aki honkhia theilo hi. Amah Israel mite’ kumpi ahi hi. Tu-in singlamteh tung panin hongkumsuk leh ih um ding hi. Amah in ‘Kei, Pasian’ Tapa ka hi hi.’ ci ahih manin amah in Pasian muanin a nei hi. Pasian in a hot nop leh tu-in honkhia ta hen,” (Mate 27:42,43) a cih laite uh phawk kik in lau lua-in amai uh san zai zai hi.

Huan cingte-in a gah apiak noploh uh ciangin a nasemte bawlsia in a Tapa a na thahsak thugentehna Zeisu gente a phawk uh hi. Leenghuan neipa-in, “migilote susia ding hi” ci-in agen thute zong a phawk uh hi. Tua mite daan kipiakna ah Siampite leh Upa te in amau mah mah sep khiat sa te leh a thuak ding te uh a phawk kik uh hi. Tu in **haksa** thuakna otna ging a kiza hi. “Amah singlamteh ah khai in! Amah singlamteh ah that in!” ci-a a Jerusalem kongzingte a a otna te uh sang in “Amah Pasian Tapa hi! Amah Messiah tak tak ahi hi” ci-in lungkham **(644)** leh maizum a a kiko na te uh a ngaih zaw lai hi. Amaute in kumpite’ Kumpipa muh khak lohna mun ah tai mang nading a zong uh hi. Leitung kilok in a kikeekkham lei kawhawm sung khawng ah buk mang a sawm uh hi.

Thumaan a nial mi peuh mah in a thawh kik khit uh ciangin a nuntak lai uh a a gamtat siate uh phawkkik dandan uha, cih nading leh lawh nading theilo in patau gawp lel in a hun paisate uh pammaih a sa mahmah uh hi.”Hawm suahna banga launa” ni hong tunga, “kisiatna in pingpeii bangin a pei hun tawh kiteh thei vet lo hi!” Paunak 1:27. Tua Zeisu leh A mite a susia ngitngette in tu-in amaute thuakna tawh minthanna teci a pang phing zen uh hi. A mau buaina tua zah lak panin misiangthote lungdamna awging za uh a, “En un, amah pen eima Pasian ahi hi; eite hong hon dingin amah i ngak hi,” cihna aw a za uh hi. Isa. 25:9.

Lei liing lak, khuaphia a taang zalzal lak, leh vanging a puak damdam lakpi ah Pasian Tapa in misiangtho ihmute samkhia hi. .Amah in midikte hante en in a khut lamto kawm in a kiko hi. “Tho un!, Tho un, Tho un, no leivui laka ihmu te aw tho khia un!” a ci hi. Leitung adung a vai-a misisa khempeuh in tua aw za ding uh a, tua aw a za khempeuhte hong thokhia ding uh hi. Leitung khempeuh kualkhum in mi namte, mipawlte, leh pau namkimte lak panin mi honpi hong ki gualkhia phangphang hi. Sihna thonginn sung panin amaute hong paikhia uha, sitheinawnlo in, “Sihna aw na gu koi lai ah a om hiam? Han aw na zawhna koi ah a om nawn hiam?” ci uh hi. 1 Kaw 15:55. Ahinglai midikte leh a hong thokik midikte ki gawm in aw saupi tawh zawhna lungdamna a awng uh hi.

Han pana hong pusuah uh ciang in han sunga lut lai bang mah in hong tho kik uh hi. Adam pen hong tho kik mi honpite lak ah a sang pen leh a meelpha pen hi hi. A hih hang in Pasian Tapa sangin niam zaw deuh ve ve hi. Amah in a khang kikte sangin lamdang zaw zek ahihna in minamte’ kiam suksukna teci lak a suak hi. A hih hangin amaute khempeuh tha tho mah mah uh a, khangno bangin a thadim tawntung ding uh ahi hi**. (645)** A kipat cil in mihing gamtat tham lo in pumpi mah mah zong Pasian lim le meel sun-a ki bawl ahi hi. Mawhna in meel hem sak in Pasian meel kimu thei nawnlo zah dek tak dong a tun suk hi. Ahih hang in Khrish in tua a ki mansuahsa thuteng bawlpha dingin hong pai ahi hi. Amah in i pumpi poi pen khek in ama minthang pumpi bangin hong zeem kik hi. Asi thei a muat thei, a meelhem, mawhna suksiatsa teng a kicing ameel hoih, leh asi theilo hong suah kik hi. Ginat lohna kawkbaangte khempeuh han sung ah nusia uh hi. Sawtveipi a taansa uh Eden huan-a nuntakna singgah tawh hotna ngah mite hong khang khia to ding uh a, a kipat tuunga kipia minthanna tawh a ki dim pumpi cia mah hong phato kik ding uh hi. Mal. 4:2. A vomh lai uh mawhna khaap, samsiatna teng ki nil khia in Khrish mi muanhuaite pen, “ih Topa Pasian meel hoihna” hong pua ding uh hi. Lungsim leh pumpi zong a bup in a cingtaak Topa lim le meel hoihna tawh hong kisuun kik ding uh hi. Aw! hotkhiatna ih cih lam dang mah ngei si maw! Sawtveipi i gengen, i lametet, i maseh kholhkholh, i ngaihsut den , tel taka aki theizolo pen hih maw!

A hinglai midikte ‘tawm vei sung mitphiat kikaal in kikheel ding uha,” Pasian aw in amaute minthanna pia in a sithei nawnlo ding in kikheel uh hi. Misiangtho hong thokikte tawh huih lak ah Topa dawn ding in kipuakto ding hi. Vantung mite in a ”teelsate leimong khat pan mongkhat, kiu khat pan kiu li dong in a khawm tuah ding uh hi” Naupang neute vantung mite in la uh a, anute a pia uhhi. Sihna hang in sawt veipi ih ki khenpih sa ih lawmte tawh a kikhen ngei nawnlo ding in kituah hon ding hanga, lungdamna la tawh Pasian khuapi lam ma nawh in ih kah to khawm ding hi.

Meiilom leeng in apang ciat ah kha nei a, a nuai ah a ki peipei lengpeei a om hi. Leeng buppi van lam a kah toh ciangin “ Siangtho” ci in a pei te aki ko uh hi. Akhate zong ki zaap-in, “siangtho” a ci uh hi. Vantung mite in zong kiko in, “Siangtho, siangtho, siangtho avanglian Topa Pasian” ci uh hi. Tua ciang in hot khiatsa mite in “halelujah!” ci-in a awng uh hi. Tua bangin leengpi in van Jerusalem Thak lam ma nawh in a kahto hi.

Pasian Khuapi lut ma-in Honpa in A nungzuite zawhna leh Kumpi innkuan hihna za a pia hi. Minpha a ngah khit uh ciangin a Kumpipa uh kiim uum in hong ki gual uh hi. Misiangthote leh vantung mite laizang panin sang zaw in Honpa ong dawk khiato hi. A meel puak in itna a lak hi. **646** Aki sim zolo hotkhiat mite mit in amah mit suan-in a minthan’nate en uh a, “midang khempeuh sanga meel sia zaw leh mihing sanga a thuak sia zaw” ahi ngeipa’ vangliatna a en uh hi. A gualzo mite lutung ah Zeisu mah mah in a taklam khut tawh minthan’na lukhu khu sak ciat hi. Mi kim ading lukhu om a, tua lukhute tung ah a mau min thak ciat a tuang hi. “Topa tunga Sianthona”, ci-in a ki gelh hi. A maute khut uh ah galzote neih theih nisuh hiang leh a tee mah mah tumtheihte a pia hi. Tua ciang in a Uk vantung mi in la aw a la hi. Mi khempeuh in a tum theihte uh a sai ciat uh ciangin la aw ngaih kihual mah mah in a lem uh hi. “A hong itpa, ama sisan tawh eite a hong silsiangpa, leh A Pa Pasian kianga eite siampi leh Kumpi a hong suak sak pa tungah minthan’na, uk zawh nate om tawntung ta hen” ci in gen zawhloh lungdamna tawh a phat uh hi.

Hotkhiat mihonpi mai ah khuapi siangtho a om hi. Zeisu in suang manpha kongpi a hon ciang in, mi namkimte lak pan in thuman zuite a lut uh hi. Tua laitak ah amaute in Adam mawh ma-a a inn ngei uh Pasian Paradis a mu uh hi. Tua ciangin mihing bila a kiza ngei sa khempeuh sanga a ngaih zaw, zong a kiza ngeilo aw khatin “Haksatna bei ta hi, No ka thupha a sangte aw, leitung piancil a kipan note a ding a kiseh kholsa gam nuam ah hong pai unla hong luah un” a ci hi. “Nang mah in kei nong piak mite zong Keima omna ah a om ding uh ka deih hi” ci-a Honpa in A nungzuite ading a thungetna tu-in a tang tung ta ahi hi. “Ama minthan’na mai ah pau banna om het lo leh lungdam takin a hong paipih” ta ahi hi.(Jude 24). Khrish in a sisan tawh a leisa mite a Pa kiang ah lak in, “ Hi lai ah Keimah leh Na hong piak mi teng ka om uh hi” a ci hi. “ Nong piaksa mite ka kem hi” a ci hi. Oh! Hong hotna leh hong itna lam dang mah si! Hih bang kipahna ah mong neilo Pa in hotkhiatsa mite en a, Ama meel suun in a mu hi. Mawhna leh asiatsak teng zong bei ta hi. Mihing leh Pasian hong ki lem kik in innkuan khat suak uh hi.

Zeisu in a mi muanhuaite, gen khiat zawhloh itna leh “Topa Lungdamna” tawh a na dawntuah **647** hi. Honpa lungdamna in thuaksiatna leh zahhuaina tawh a hotkhiat mite minthang kumpi gamsung ah Amuhna pen ahi hi. Hotkhiat mite-in zong amau thungetna, amau nasepna, itna tawh akipiak na uh hang in Khrish kiang a tunpih uh thupha sang mite mihonte lak ah amuh uh ciangin, Khrish lungdamna mah tawh a kibang in, a lung dam khawm uh hi. Tokhom kaang lian kiim a a kikhopna uh ah Khrish adinga amau mi ngahte leh tua mite in a na ngah sawn mite mu uh a, avekpi un tawldamna ngah ciat ta uh ahih manin kigentheilo lungdamna tawh a kham lukhu te uh Zeisu khe kiang ah nga in tawp hun neilo atawntung in Amah a phat ta uh hi.

Hotkhiatsa mite Pasian khuapi ah hong lut khit uh ciangin huihlak ah biakpiakna phatna awte hong ging khia hi. Adam nihtegel zong hong ki mu ta uh hi. Pasian Tapa in a khut zan in, a bawlpa langpan mawhna hangin mawh lawh tawi nading liamma pawn a piang sakpa ahi eite pa masa, Adam a saang hi. Adam in tua sik tukkilh ma pawnte a muh ciangin Topa ang ah ki ngam zaw loin a khe phungah bokin, maizum ki suang sa in “thahna athuak Tuuno a ki lawm hi, a ki tuak hi” a ci hi. Honpa in amah dam tak in a phot toh khit ciangin sawtpi sung a tansa Eden inn a en sak hi.

Eden pan a ki nawh khiat khit a ki pan in Adam nuntak sung khempeuh dahna tawh a ki dim hi. Nahpateh pulh khempeuh, kithoihna gan kigo khempeuh, pianpih hoihna kisia in siatnama vive akimu nate khempeuh, leh mihing te sianthona a thep nei sak khempeuh in ama mawhna a phawk thak kik sak den a suak hi. Tua mawhna in na khem peuh a pumtuam amuh ciangin kisik kikna tawh lung gim in a buai hi. Ama mawhna in amah a taai ngitnget hi. Lungduai tak leh ki niamkhiat tak in palsatna daan kumtul dektak a thuak hi. Muanhuai tak in a mawhnate kisik kik a, hong ki khaam Honpa ki limcinna muangin thawhkikna lam en kawm kawm in a si hi. Pasian Tapa in mihingte a puukna **(648)** pan in honkhia hi. Tu in tua hotkhiatna hangin Adam in zong a ngah ngeisa dinmun a ngah kik ahi hi. (Mikah 4:5).

Lungdamna tawh khat vei lai-a a nopsak pih sing kungte khawng a en hi. Mawhna a neih ma, sunkamh khawng cianga singgah a lo in a kaih khopna kungte khawng a mu hi. Leeng gui a lawn ngeisa te, a zun-zun ngeisa pak hoih te a mukik hi. A lung sim sung ah Eden a ki puah kik takpi hi veh e maw! ci-in a ki nawhkhiatma-ate sangin zong nopci zawlai asa hi. Honpa in nuntakna singkung kiang ah paipih in a gah khat loin a pia hi. Ne in ci in a sawl hi. A kim en a, ama suan le khat te lak ah hotkhiatna ngah in Paradis atung mihonte a mu hi. A kham lukhu suah khia in Zeisu khe kiang ah a koih khit ciangin boksuk in Honpa a kawi hi. Kham tawh ki bawl tumtheihte tum in”thahna a thuak ahing kik Tuuno a kilawm in a manpha hi,” ci-in tung thangvan kuumpi thawn in gualzawhna la a sa hi. Adam innkuan pih tengin a lukhute uh Honpa khe kiangah koih in, kun in Honpa a bia uh hi.

Hih ki muh kikna ah Adam puk lai-a a kap vantung mite, Zeisu sihna pan-a hong thawhkik van a kahtoh cianga a lungdamte zong aki hel hi. Tuate mah in Zeisu um in hotna ngah mite haante a va hongkhiate ahi uh hi. Tu-in hotkhiatna nasep kizo siang ta mu uha, amaute tawh phatna la a sa khawmkhawm ta uh hi.

Tokhom maia Pasian vang leh meikuang tawh kihel a bang limlang tuipi tung ah “sapi milim leh a ciamtehna leh ama min ciam tehna tung ah agualzote a ki khawm uh hi” Mang. 15:2,3. Zion mual tung ah Tuuno tawh “Pasian neih tumtheihte tawi in mite lak pan tatkhiat ahi sangkhat then li tul lite a ding uh hi. Tuipi lian ging bangin ahi zong in vanging bangin ahi zongin “tumtheih tumna ging “a kiza hi. Mang. 14:1-5. Amaute in tokhom mai ah “lathak” sa uh hi. Tua 144000te longal in a saktheih lohna pen amau thuaksiatna teng phuahna la ahih man ahi hi. Midangte in tua thuaksiatnate va thuakpih khalo uh hi. “Amaute in Tuuno a paina peuh ah zui uha,” leitunga ana hing lai, a hing tanga kikheelte ahi uh hi. ”Pasian leh tuuno a ding in gah masa bel” ahi uh hi. Mang. 14:1-5; 15;3. “Hih pawlte pen thuaksiatna teng paltanto a hong suaktate ahi uh hi.” Mang. 7:14-17. A maute in mi nam om khit peuh mah a piang ngeilo lungkham buaina teng a nawktote hi uh a, Jacob lungkhampi hun a kici buainate thuakto uh hi. Pasian thukhenna daan ahi gimna nam sagihte a ki buak khit in Palaai neilo a haksatna phu kha mite ahi uh hi. Ahih hangin amau in “a puante uh Tuuno sisan tawh sawpsiang in” hotkhiatna ngahte ahi uh hi. “Amuk uh pan in zuau thu kiza lo a, Pasian mai ah amawhna uh ki mu lo hi” “Tua ahih manin amaute in Biakinn sung Pasian tokhom mai ah sun tawh zan tawh Ama na sem in, tokhom tunga tupa in a maute tawh a teng khawm den ding hi ta hi. Mang.7:14-17. A maute in leitung kialpi leh natgualte tawh a kisiat lai mu uha, ni in mite kangzo zah in asat laite, thuaksiatna tuam tuam, leh gilkial dangtaknate a phu khin uh ahi hi. A hih hang in tu-in”gilkial nawnlo, dangtak ngei nawnlo ding uh hi. Ni in zong amaute haal nawn lo ding hi. Tokhom laizanga om Tuuno in amaute vaak in. nuntakna tui kiang ah pai pih ta ding hi. Amaute mit panin khituite Pasian in nul siang sak ta ding hi. Mang. 7: 14-17.

Khang tawntunga Honpa teel khiat mite in sittelna sangah ki sek in pilna kiguan sate ahi uh hi. Amaute in leitung a lampi kawcik a tawn, thuaksiatna hanga sianthona a ngah, pum-mei tawh aki haal siang sate a hi uh hi. Zeisu ading in lang bawlna, muh dahna, leh mawh zonna te tawh bawlsiat a thuaksa uh ahi hi. Amau in gimthuak in Amah zui uha, amau pumpi deihna nial in cih mawh haksat tampi a thuak pih uh ahi hi. Amaute thuaksiatnate hangin mawhna **(650)**gitlohna tel muh uha, mawhna vangliatnate, asiat huaina leh a gimpiak zia te mu in mawhna pen kih huai a sa mahmah uh hi. Tua siatnate thoih dam nading a kipia kithoihnate ngaihsun uha, a lungsim uh ah lungdam na leh phatna tawh a dim hi. Tua in amaute ki niamkhiat sak a, a puuk ngeilote in a phut ngeiloh leh a theih pih khak ngeiloh pilna neite a suak zaw uh hi. Amaute mawhna tam ki mai sak lua ahih manin a itna uh zong a tam pah hi. Khrish thuakna teng thuakpih uh ahih manin Ama minthan’na zong a neih pih uh hi.

Pasian’ gam a luahte pen inn khumvum, inn ginalo sung, thong sung, a ki khai lupna khuam tung, mualtung, sehnel gam, lei hawm sung, leh tuipi gei suang hawm lak khawng peuh pan a hong pai khia te a hi uh hi. Leitung ah amaute “ ki tavai sak in, kigim bawl in, ki guhgawi hi.” Mi mak tampi in minsiat sakna thuak uh a, han ah a tung uh ahi hi. Tua te pen Satan’ khemna ah kipia nuam lo uh a, kip tak in anialte ahi uh hi. Amaute pen mihing thukhenna ah a mulkim huai leh a nasia khia pen in a ki bawlsia hi. Tu in “Pasian mah mah in thukhen mang hong sem hi.” Late 50:6. Tu in leitunga thukhennate ki leh lum-let ta hi. “Ama mite a ki taaina teng kila khia hi.” Isaiah 25:8. “Amaute tu in misiangthote, Topa’ tatkhiatte, ki ci ta ding uh hi. Pasianin amaute “meel hoihna pia a, dahna taang in lungdamna sathau nilh a, lunggim vangik taang in phatna puan silh sak ta hi” Isaiah 62:2; 61:3. Amaute tha nem nawnlo ding uh a, ki gim bawl nawnlo in ki khen keek nawn loin, zong ki gawt bawl nawn lo ding hi. Tu-a kipan in Topa tawh om khawm tawntung ta ding uh hi. Amaute tokhom mai ah ding uh a, leitunga puan hoih pen a kicite sanga hoih zaw puante tawh a kizem ta uh hi. Leitung kumpite’ khuk ngei lukhu vaang lian pen sangin a vanglian zaw lukhu khu ta uh hi. Natna kahna nite bei mang pai suak ta hi. Minthang Kumpipa in maitang teng khempeuh panin khituite a nul siang sak khin hi. Lung gimna khem peuh ki paai khia ta hi. Nisuhhiangte veii in phatna late sa uh a, kitel leh kihual tak in asak uh phutun han lapi aw zong thangvan tual teng thawn ding in a ging beh beh hi. “Hotkhiatna, Kumpi tokhom tunga tupa i Pasian le Tuuno pan ahi hi” ci in a sa uh hi. Vantung mi khem peuh in na dawng kik uh a, **(651)**“Amen! i Pasian tungah phatna, minthanna, pilna, lungdamna, pahtawina, vangliatna, le hatna a tawntungin omden ta hen” a na cih pih uh hi. Mang. 7:10, 12(ZIV).

Tu-a i nuntakna panin hotkhiatna thu pen lam dang mah hi cih ciang bek i muh pih milmial pan hi. Ciangtan a nei mihing lungpilna tawh i et ciangin mai zumna le minthanna, nuntakna leh sihna, thuman leh migitna, leh singlamteh-a a thuaknate ciang bek i mu thei hi. Hih i mihing lungsim ciang lel tawh thu khempeuh a kim tak in i mu thei nai kei hi. Hong tankhia itna a dung a vai, a niam le a san’na, cihte a kipan hong Honpa thu dongin a hi milmial bek in i muh pih tei pan bek hi. Hotkhiat nading vaihawmna tawh kisai thu thukpi pen hotkhiat mite na ngawn in amau ki muhna lel ciang tawh zong a kim in tel khin zo nai lo ding uh a, a tawntung nuntakna ah thumaan thakte zong a sin beh toto lai ding uh hi. A lamdang thu, leh lungsim a nuam sak thute bek om ta ding hi. Siatna a piang sak thei khempeuh ki phiat siang ta hi napi in Pasian mite in hotkhiatna manphat zia pen a tel zaw in theih beh to to lai ding uh hi.

Khrish singlamtehthu pen hotkhiat mite adingin pilna leh a tawntung lapi suak ding hi. Minthanna a ngah Khrish pen singlamteh-a ki khai Khrish hi cih a mu ding uh hi. A kisim zolo van kaw hawm-a leitung om zia-zua teng a bawlpa, Ama vaang tawh nate piang sakin, nate a don a kempa, ahi Pasian Itpa, vantung Kumpipa, vantung mi cherub leh a vaangtaang seraph in a biak biakpa in a puuksa mihing dom kang to ding in a hong ki niamkhiat hi. Mawhna huai siatna leh zum huaina teng thuak in A Pa’ mai mulo in A nuntakna a bei dong hong thuakpa thu ki mang ngilh ngei nawnlo ding hi. Leitung tampite a piang sakpa, na khempeuh a siangsakpa in mihingte a it man in A minthan’na suah khia in, Amah le amah hong ki niam koihpa pen vanpi leipi bup in biak ding a lawp mahmah den ding uh hi. Hotna ngah minamte-in a Honpa uh en uha, Ama maisuaha a Pa’ tawntung vaangtaang a mu uh hi. A tawntunga akipden a tokhom zong en uha, A ma kumpigam in bei ni nei ngeilo ding ahih lam a mu uh hi. Amaute-in lungdam kipaakna lasa uha, **(652)** “Ama sisan manpha tawh eite hong tan in Pasian kiang a hong tunpih thahna a thuak Tuuno in min phatna ngah ding a ki lawm hi” ci in a phat uh hi.

Singlamtehthu in thuthuk dang khempeuh tel-lahkhiatna ahi hi. Kalvari pan-a hong tang khuavaak in a lau huai tawh a ki bang eite ading a hong kipia Pasian thupina pen a deih huaina leh a meel hoihna a hong dawk sak hi. Migitna, thu neemna, leh nute pate itnate in zong sianthona, thutangna, leh hatna tawh a ki gawm khawm hi. A minthang leh a ki lamto a tokhom’ ‘minthanna ih muh ciangin, “Eite’ Pa” minthanna, itnate ni dang a ih tel sang in a thuk zaw in i telpha saan ding hi. Mong neilo pilna neipa in eite hotkhiat nading in Ama Tapa kigawhna longal hotkhiatna ding pen vaidang ki hawm thei salo ahih ziate zong i muhpih lai ding hi. Tua kigawhna loh kik nadingin hih leitungah a siangtho, a gualnuam, a sitheilo tatkhiatte a teng sak ding hi. Honpa in khuamial vangliatna tawh a kidona thaman pen hotkhiat mite-in nopsak lawh uh hi. Tua man piakna ah Pa lungkim-in Khrish mah mah in Ama piak kithoihna gah leh paakte amuh ciangin a lungkim hi.

41

Leitung Hawmsuahna

**(653)**

**A**

**ma** mawhna in van ban a, Pasian in a gamtat hoihlohnate phawk gige hi. Amah in note hong bawl bangin ama tungah gamta un la, a zahnih in thuk kik un. Amah in note a hong dawn sak a zah nih in a khauh leenggahzu ama dawn ding in a hai sungah sung un. Amah ki sial in a kiphatsakna zah tawh ki zui in dahna leh lungkhamna thuak sak un. Amah in, ‘Kei kumpinu ka hi a, migong numei lah ka hi kei a, dahna ka tlhuak ngei kei ding hi,’ ci ahih manin, gimna in nikhat thu in ban dinga, pulnatna, kahna, leh kial pi in vat gawp ding hi. Ama tungah thu a khen Topa Pasian vanglian ahih manin mei tawh kihaltum ding hi.” Mang. 18:5-10.

“Tua khuapi sungah sum bawl in a hauhlawh mite in ama thuakna amuh uh ciangin laulua-in a gamlapi ah ding in kapin thum ding uh a, ‘Hih a lian khuapi in a thuakna, bang zah takin lauhuai, bang zah tak in nasia! Puan hoih nono, a dupsan leh a sante silhin, kham suangmanpha leh kepte tawh a kizem ngei khuapi! Nai khat sung in a hauhna khempeuh maimang ta!” a ci uh hi. Mang. 18:15-17. Pasian hehna thukhena in Babylon tung ah a ki buah ni-in hi bang teng thuak ahi hi. A mawhna haai dim let zo hi. Ama hun hong tung ta hi. A ki sia ding hi ta hi. **654**

Pasian aw in a ki mancip a mite a hotkhiat ciangin migilote in a khantawn-a ding kidona ah na khempeuh a taan uh ahih lam ki phawkna tawh lau in a kigaih uh hi. Hun hoih ki hon lai in Satan’ khemna in khua musak thei lo ahih manin, amau mawhna lampi mah hoih a sasa niloh kha uh hi. Ahih hangin amau hauhnate pen Pasian thukham a palsat man uha a ngah uh hauhna ahi hi. Amaute in gilkialte anvaak ding, tangguakte silh le teen guat ding, leh lungsim tang neih ding, migit ding ahih lam a awlmawh kei uh hi. A mau thupi nading bek zong uh a, a pianpih uh a lawmte uh’n a biak ding uh a deih uh hi. Tu-in a thupina teng uh bei in dinmun meel neilo in a guaksuak uh ahi ta hi. A maute a Piangsakpa sanga thupi zaw asak uh a milimte uh a kisiatna pen cimawh leh lau mahmah sa in a en lel uh hi. Amaute in a khaa uh leitung hauhna leh nopsaknate tawh zuak uha, Pasian lam-a hauhna a zong kei uh hi. A nuntakna sung khempeuh a mawkna suak in a mau nopsaknate gentheihna a suak hi. Tua in a thaman uh ahi hi. A sum a paaite uh kisia khin hi. A khantawn uha a khol uh nate khempeuh tawmvei sung in a mangthang hi. Mi haute in amau inn lianpipi kisiate thum pih tau pih uh a, a ngun a khamte uh a ki theh keek lel hi. A milimte leh amau mah mah nangawn zong kisiatna maitangah om zaw lai uh ahih manin, tua a thum ataupihte uh thupi zolo in a daai khian zaw ta uh hi.

Migilote in Pasian leh a mipih te uh don lo leh a mawhna te uh hangin a dah sang sik un Pasian in zo zaw mawk ahih manin dah zaw mawk lai uh hi. Amaute in, Bang hi mawk hiam? ci in thuum lel uh hi. A gitlohnate uh kisik beek lo uh hi. A hih theih liai leh bang ci leng zawhna kingah thei ding hiam cih hanciam sawmlo lai uh hi.

Leitung mite in sim mawh, zawh thawh gawp in, phiat mai dinga a sawm uh mite pen bang mah thuak loin natgualte, pingpeiite, zinlingte pan in suakta mawk uh hi cih a mu uh hi. Ama thukham palsatte a valhlum meikhuangte pen ama mite adingin kidalna kulhpi suak zawsop ta thong hi. Mite pahtaak ding deihna in thuman a nawl khin Siate in tu in amau gamtatte leh a thuhilna uh huzaapte a mu ta uh hi. Na khempeuh amu khin thei mittang in a mau en gige kawi kawi hi. Pulpit-a adin laitak khawng, nuntakna vai-a mite tawh a ki thuah laitak khawng mu sisek hi. A lungsim omzia khempeuh, alai gelh khempeuh, kampau khempeuh, thuzuau beel dinga mite a thu **655** zawhna khawngte, mun khempeuh ah khaici bang in a po kawi kawi hi. Tu in kisia khinta a, a kiima amah beel khaa mangthangte en in a khaici vawh a at kik ta uh ahi hi.

Topa in a genna-ah,”Amaute in ka mite’ thuaknate thupi sim sak lo uh a, hoihna a om keei lopi, ‘Hoih hi, hoih hi’ ci mawkmawk uh hi.” “Keima gen hilo napi in na thu zuau gen teng uh tawh mi hoihte na lunggimsak uha, migilote asih theihna dingun ki hei lohna ding lam ah na leh hanthot zawsop uh hi” Jer. 8:11; Ezek. 13:22.

“Ka lonona mun pana tuute theh keek-a a susia tuu cingte in gimna thuak ta hen! ..En in, Keimah in na gamtat siatna uh zui in na tung uh ah kong phul ding hi.” “No tuu cingte aw, kap in kiko un, vut lakah bual un. No tuu hon makaite aw, ki khen keeka na sihna ni ding uh hong tung ta hi. Tuu cingte in taimang na ding lampi a nei kei uh hi. Tuu makaite zong a suah taak nading a om kei ding hi.” Jer. 23:1,2; 25:34, 35.

Siate leh mipite in Pasian tawh kikopna bang mah nei lo uh ahih lam a mu ta uh hi. Amaute in tangtaka thu a khen, dikna thukham leh Pasian vangliatna langdo kha uh ahih lam a kimu tel ta uh hi. Pasian thukham phiatna in gitlohna, buaina, ki muhdahna, a kipan mawhna lampi tul tampi piang khia saka, leitung ah kidona bebek tawh ki dim in, kisiatna ah a henh’cip suk hi. Tu in thumaan nial-a lamkhialh nuam asa mite omzia hong kitel muh ta hi. Thu manglo-a phengphi-te in a tawntung nuntakna taan pai suak ta ding cih a muh uh ciangin kam tawh gen khiat theih vetloh zah in a lung gulh uh hi. Talen leh a thu gensiamnate uh hangin Leitung in thupi sa a a biak phial uh mite in zong tu in hih thu piang te hangin amau dinmun tak ahi bang bangin kitel muh ta uh hi. Amaute in thukham a palsatna hang un a taan uh thute mu uha, a citak tua mite’ khe mai ah bok-in simmawha, a nopneh te uh Pasian in a itte ahi zaw mawk hi ci in pulaak ta uh hi.

Mipite leu leu in amaute ki khem niloh in, khem a thuak uh ahih lam mutel ta uh hi. Tua kisiatna sung a hong lut pih ‘Nang hi teh’ ci in khat le khat ki ngawh zia zua uh hi. Mihon te in alom lom in a Siate uh mawhsak heet-haat uh hi. Thu zuau hilh Pastor te in hilhkhohnate neu bawl uh a, Pasian thukham a pelh ding in amau thu ngaite hilh in, thukham a zui teitei te bawlsia uh hi. **656** Tu in hih bang Siate in leitungte mai ah ki khemna nasep seem kha uh ahihna a pulaak ta uh hi. Mihonpite lungso sa in awngkeek uh a, “Kote a mang thang mi ka hi khin zo uh hi! Kote kisiatna note hang hi! ci in kap uh hi. Tua bangin Tuucing diklote a ngawh zel-zul uh hi. Khatvei lai-a pahtawi a a zahtaak bawl pente in, tu in, a awsia le ham-sia tawh phuisam uh hi. Amaute tunga pah tawina lukhu a khu sak khutte tu in amaute susia ding in ki viik ta hi. Pasian mite thah nadinga a zuun uh namsaute in, tu in, amau le amau ki leh do nading in hiam a suak hi. Mun khempeuh ah kidona, sisan luanna om kawikawi hi.

“Leimong dong in gamlumna hong tung hi. Topa in minamte tawh kido ta hi. Amah in mi khempeuh sawl ding a a gilote namsau ä tah ding hi.” Jer. 25:31. Kum tulguk sung bang Pasian Tapa leh a vantung sawltakte in gilopa vangliatna tawh kido khin uh a, mihing tate honkhia nuam in thuhilh in khuavaak a puakpuak hi. Tu in bel khentelna kibawl khin a, migilote in Satan tawh ki pumkop in Pasian a do uh hi. A thukham a sik cip sak uh pen Pasian in a thuneihna a lak ding hi ta hi. Tu in kidona pen Satan bek zong hi nawnlo in mite tawh zong a kido ahi ta hi. “Topa in minamte tawh kido hi.” “Migilote pen namsau ah a tah ta ding hi.”

“ A muhdah huai gamtatnate a ki sepna hangin dah in a lungkham mi khempeuhte” hot khiat nading ki bawl zo hi. Tu in Ezekiel mangmuhna sunga mithahna galhiam kenga kisawlte lim ciin sihna vantung mite hong kuan khia ta hi. “Kua mah hinkhawi kei un la, kua mah khasiat kei un. Puteek, nungak tangval, numei naupang dong tak in va that un la, ahi zong in a taltangah ciamtehna anei peuh mah su kei un”ci in a kivaikhakna a za hi. Ezek. 9:1-6. Kamsangpa in a genna h, “Amaute in Biakinn mai-a om a khangham a upa te pan a kipan uh hi”ci hi. Tua suksiatna in khaa lam mite a kemte hi ung a cite tungpan in kipan masa ahi zaw hi. Gaal vil manlote a puuk masa ding uh hi. Kua mah a hehpih a khaw-tuah ding om tuan nawnlo hi. Nupi pasal, nungak tangvaal nupi naupang dong a vek pi un ki sia cip ding uh hi.

“Amaute mawhna hangin leitung ah a teng mite gim a pia dingin ama omna panin **657** Topa paikhia a, leitung in ama tunga a kithat mite laak khia ding a, a kithat ama mite sincip nawn lo ding hi.” Isaih 26:21. “Hih pen Jerusalem langdo mite khempeuh thuak ding daan piak na ding a Topa vat maai na hi ta hi. A khe uh tawh a din lai mah in a satakte uh bei khia mang ding hi. Amit-kua pan un a mittangte uh beikhia in a satak te uh beikhia mang ding hi. Tua ni ciangin Topa kiang pana hong pai buaina tawh amaute a buai ding uh hi. Amaute khut in a vengte uh suam ding a, amaute ciat kikaal ah khut lum kinga zel zul ding uh hi” Zech. 14:12, 13. Amau ki motdo gawpna uh tawh a lungso na uh a zangh ding uh hi. Hehpih aneilo Pasian hehna leenggah zu cil ki buak ta ding hi. Siampite, Ukpa te, mihonte, ahau a zawng a sang a niam cilo in, a vekpi tungah ki bua ding hi. “Tua ni ciangin Topa thah mite lei mong khat pan mong khat dong in dim ding uh a, kua mah in kahlo in vui nawn lo ding hi.”Jer. 25:33.

Khrish hong pai ciang in lei maitang panin migilote siak siang ta ding hi. Ama kam pana pusuak meikhuang tawh su mai mang dinga, a minthanna vangtawh a mai mang ding uh hi. Khrish in a mite van-a Pasian khuapi ah ciah pih to ta ahih manin, leitung a hawm-suak sak hi. “En un, Topa in leitung a hawm suak sak in gamkhing suak sak dinga, amah in lei maitang huih heek gawp in a tunga teng mite theh thang gawp ding hi.” “Leitung ki hawmsuak sak in kisiacip ding hi; bang hang hiam cih leh Topa in hih thu a gen zo hi.” “Ama tunga tengte in leitung ninsak uh hi; bang hang hiam cih leh amaute in thukhamte khial-in, ngeina kipte palsat uh a, tawntung thuciamna peel uh hi. Tua ahih ciangin Topa in leitung samsiatin susia a, a tunga teng mite in amau mawhna hang un thuak uh hi.” Isa. 24:1,3,5,6.

Leitung gam simtham a suak hi hi. Zinliingpi in khuapi, khua neute susia a, singkungte kizung lot sak hi. Tuipi leh leitung mah mah in suangtum golpipite thehkhia uh a, lei maitang teng ah kitheh zua zua hi. A kitam-a khaangkham kaw hawm thukpipite in a ki lawn khia mualte bul a hi uh hi.

**658** Thu piangte in siansuahna nilian ni kizo ta ahihna theihsakna lim ahi hi. Siangthobel mun a nasep a ki zawh ciang in mawh thoihna gansi tawh Israelte mawhna teng Biakbuk pan kisiak khia hi. Tua khit ciangin Topa mai ah nawhmang keel a hing tangin ong ki pai pih hi. Tua “keel lutung ah mipite mawhna leh palsatn teng pulaak in kisuan a, keel lutung ah ki koih hi.” Siampi. 16:21. Tua mah tawh ki bang in van Biakbuuk sungah siansuahna a ki zawh ciangin Pasian mite mawhna teng, Pasian leh a siangtho vantungmite mitmuh in, Satan tungah ki suan ding hi. A mah in mihingte mawhna bawl ding a a sawl teng tu in a lubuuk in a thuak kik ding hi ta hi. Nawhmang keel pen mi teen lohna gam ah a ki nawh mang bang mah in Satan pen gamkhing asuak hih leitung hawm ah ki nusia ding hi.

Mangmupa in hih Satan a kikhumna thu a genna ah, leitung pen kumtul kim huai hawmsuak in ki koih ding hi ci hi. Topa nihveina hong pai-a migilote a suksiat khit ciangin, “vantung mi khat hong pai suk in, kua hawm thukpi hon’na tawhtang leh sikkhau khainiang golpi khat tawi ka mu hi. A mah in tanglai gulpi, Dawimangpa Satan manin kum tulkhat sung a hencip hi. Tua ciangin kua hawm thuk pi sungah khia suk in kum tulkhat a cin’mateng minam tuamtuamte a khem theih nawn loh na ding in tawh kalhin, a ciam teh hi.” Mang. 20:1-3.

Mong neilo kuampi a cih pen buaina leh khuamial tawh dim a om leitung gen ahih na Lai Siangtho mun dang in ong lak hi. Laisaingtho ciamtehna ah, “a kipat cil in” leitung in “lim le meel neilo..khua mial tuam cip .kuam thukpi( awng thawlpi)” ahi hi ci hi. Pian. 1:2. Leitung pian cil a, lim le meel anei nailo, dinmun tung kik ding hi ci in hilhkholhna in gen hi. Tua Topa nilian ni ding enkhol in Jeremiah in a genna ah, “Leitung ka et leh, lim leh meel nei lo a, vantung ah lah khuavak omlo hi. Mualte ke et leh kiliing damdam uh a, mual neute kileh kawikawi uh hi. Ka khuadak leh mi khat beek ka mu kei a, van-a vasate zong a leeng mang khin uh hi. Ka et leh lo gam hoih teng sehnel gam suak khin a, Topa’mai leh a hehna lianpi mai ah khuapi khempeuh kisia khin uh hi....Gam buppi gamlak suak” khin hi ci hi. Jer. 4:23-27.

Tua lai pen Satan leh a vantung mi gilote kum tul sung a teen nading uh ahi hi. Hih leitung bek ah om thei ding uh a, leitung danga puk ngei nailo mite khem dingin pai khia thei lo ding uh hi. Tua banga aki koih pen a kikhih cip ki ci hi. A khem ding midang om nawn lo hi. Kum za tampi sung nuam asak pen ahi mikhem nasep leh suksiat nasep a sem thei nawnlo ding hi ta hi.

Kamsangpa Isaiah in Satan kipumpaih nading hun muhkholh in a genna ah, “Nang zing sang tapa Lucifer aw, bang ci in vantung pan kiasuk thong na hi hiam? Minamte a tha nem sakpa, hong koi ci ki khiat suk ahi hiam? Na lungsim sung ah, vantung ah ka kahto ding a ka tokhom Pasian aksite tung ah ka laam to ding hi na ci hi...Keimah in a tung nung penpa bang in ka hi ding na ci hi. A hih hang in hell ah nang hong ki khia suk ding a kuampi sung na tu suk ding hi. Nang hong mute in hong neu et mah mah ding uha, a lung sim uh ah, Hihpa pen leitung a ki liingsak pa, kumpigamte a lok pa, leitung bup gam simtham asuak sak pa hi, khuapi te susia in thong kiate kong ahonlo pa hi lo hiam? hong ci ding uh hi,”ci hi. Isaiah 14:12-17.

Kumtul guk sung Satan’ langdo nasepna in “leitung a liing sak hi”. Amah in “leitung gamsimtham suak sak in khuapite a susia hi.” “A thong khiatte kong hon lo hi.” Kum tul guk sung Pasian mite a thong inn sung ah khum beh beh zela, a tawntung in len cip pai suak nuam hi. Ahih hangin Khrish in tuate phel in, a khah khia hi.

Tu in migilote nangawn a sukha theilo dingin kikoih ta hi. Amah leh a vantung **660** migilote bek omta uh a, mawhna thaman bang teng piang hiam ci in a ngaih sut kik nading uh hun a kipia hi. “Minam dangte kumpite khempeuh amau’han khuk sung ciat uh ah a minthangin lum(si) uh hi. Ahih hangin nang pen han nangawn ngah loin akih huai a hiang meeng bang in a haan pan hong ki paai khia hi...Amaute tawh na kivuikhawm kei ding hi. Nang mah in leitung na susia a na mite na that hi.” Isa.14:18-20.

Kum tulkhat sung Satan kawi vak in hih leitung hawm sungah Pasian thukham a langdo man a thupiangte a en kawikawi hi. Tua hun sung in thuaksia kisa mah mah hi. A puuk a kipan in anuntakna bel tawlngalo-a nasem den ahi hi. Tua te bawl in tu in a vangliatna teng ki suhkhiat saka, vantung Kumpipa gam ukna a langdo pan a kipan a nasep khiat sa teng ngaih sun kik, en kik ding in hun a kipia ahi hi. Mailam thu ding a et kholh ciangin lau mahmah in a liing hi. Ama tawsawnna tawh a ki bawl kha mawhna omsa khempeuh teng a ding thuhkikna daan a thuak ding ahih manin tua teng kihta in a lau mahmah hi. Pasian mite ading in Satan a kimatna pen a lungdam huai leh kipah huai pen ahi hi.

Kamsangpa genna ah, “A haksa nasep hong kisep sakna, gimna leh lungkhamna panin Topa in note tungah tawldamna hong piak ciang in, Babilon kumpi(Satan) tungah hih zahkona kam na zang ding uh a, ‘Kumpi gilopa puk ta a, kua mah nengniam zo nawn lo ding! Tawlnga loin mihingte satna a a kizang hehna tawh mi namte uk in nakpi takin a bawlsia, migilote ciangkhut leh gam ukte kumpi ciangkhut Topa in kuaitan khin ta hi” Isaiah 14:3-6.

Thawhkikna masa leh thawhkikna nihna kikal kumtul sung kihal hi. Tua sungin migilote’ thu ki khen hi. Sawltak Paul in hih thukhenna pen nihveina hong paina ban zom a thupiang hi ci hi.”Tua ahih manin a hun a tun ma in kua mah mawh sak in thukhen kei un. Topa hong pai ciangin a tawpna thukhenna hong om dinga, amah in thusimte hong pholakin, mihingte in a lungsim sung uh ah a ipcip uh thute hong telkheh ding hi.” 1 Kor. 4:5. Daniel in Tangkumpu hong pai a “a tung nung pen pa misianghote in thukhen” ci hi. Dan.7:22. Hih hun in midikte in Pasian kiang ah siampi leh Kumppi a sem uh hi zaw leu leu ta uh hi. Johan mangmuhna ah, “thukhenna tokhomte ka mu a, a tunga tu mite in thukhen theihna ding thu angah uh hi,”ci hi. Mang. 20:4. “Ämaute Pasian leh Khrish siampi suak ding uh a, kumtul sung a mang khawm ding uh hi.” ci hi. Hih hun ding Paul gen kholhna ah, “Pasian mite in leitung mite thu a khen sak zaw ding ahih lam theilo na hi uh hiam? Note pen leitung mite thu a khen sak ding” na hi uh hi ci hi. 1 Kor. 6:2,3. Khrish tawh kikop in amaute in migilote thu khen sak ding uha, a gamtatna uh leh thukhiahtanna laibu ahi Lai Siangtho en kaak in a gamtatnasa uh tawh kituak in khen sak ding uh hi. Migilote in a nasepna uh omsa teng bangin a thuak ding uh thaman bawl sak ding uh a, sihna laibu-a minte tawh kitangin a thuak ding ciat uh ciapteh sak uh hi.

Satan leh ama vantung migilote thu zong Khrish leh A mite in a khen uh hi. Paul in, “Vantung mite thu zong khen sak ding ih hih lam theilo na hi uh hiam?” ci hi. 1 Kor. 6:2, 3. Jude in a genna ah, “a omna pan un a paikhia vantung mite” in zong “amau thu akikhen ding Ni lianpi ngak in Pasian in a koih cip hi” ci hi. Juda 6.

Kum tul a cin khit ciangin thawhkikna nihna om ding hi. Tua hun ciangin migilote sihna pan ki phong khia kik dinga, Pasian mai ah hong ki laak ding uh hi. A siang khia hiau ta ding in “thukhenna a kigelh bang bang”a thuak ding ahi ta uh hi. Midikte thawhkikna a gen khit ciangin mangmupa in, “Kumtul a cin matengin a sidangte hing kik lo uh hi,”ci hi. Mang. 20:5. Isaiah in migilote tawh kisai a genna h, “A gum sunga om thongkiate bangin amaute kikaikhawm ding hi. Thong sungah amaute kikhaknelh dinga, nitampi khit ciangin amaute gim kipia pan ding hi”ci hi. Isaiah 24:22.

42

Gal Veng Ta

**(662)**

**K**

**umtul** a bei ciangin Khrist leitungah hong kum suk kik hi. Hotkhiatsa mi honpite leh vantungmi siangthote in hong zui suk uh hi. A minthanna vanglianpi tawh hong tuak suk a, daan thuak dingin migi lote phong khia kik hi. Amaute tuipi gei-a sehnel zah in sim zawh loh mihonpi ahi uh hi. Thawh kikna masa-a thote tawh kikhaai teei sam mah uh ei maw! Misiangthote thawhkikna-a thote in sih theih nawn lohna leh khangno meel hoihna pua in hong tho uh hi. Migilote in ahih leh natna, sihna lim mah pua lai sa-in hong tho uh hi.

Tua mihonpite’ mitte in Pasian Tapa vangliatna en ciat uh hi. “Topa min tawh hong pai Pa mi hampha hi” ci in aw kikhat-in Migilote awng zai keei uh hi. Tua otkhaina in Zeisu it uh ahihna lahna ahi kei hi. Thumaan husa in a ut lo mukte nangawn tua bangin a gen khia sak teitei kha hel hizaw hi. Migilote in han sunga a lut lai uh-a bang lian mahin hong thokikin, Khrist a mudah na le langdona lungsim nei uh hi. A hoih lohnate uh kipuah phat nadinga a beisa-a a ngahngeisa uh hun hoihte amaute in a ngahtuan nawn lo ding ahi ta uh hi. Ngah mah uh le zong bangmah a lemlawh ding uh a om hi tuan nawn lo hi. Thu palsatna in anuntak sungbuppi uh zang khin uh ahih man un a lungsim uh a neem thei nawn kei hi. Hun hoih khat kipia lai hel mah leh zong a masa-a a nuntakzia mah uh a bang veve ding uh ahi zaw uh hi. Pasian nget thute susia in Amah langdo dingin hong kitok suah kik ding hi lel zaw ding hi.

A thawh kik khita a van kahna, a hong kumkik ding khap kholhna kamciam vantung mitein agen kikna, Olive mual tungah Khrist hong kumsuk hi. Kamsangpa genna: “Tua ciang in Topa ka Pasian hong pai dinga, a misiangtho te khempeuh hong tonpih ding hi.**” “**Tua ni **663** ciangin Jerusalem nisuahna lam-a om Olive mual tungah Topa ding ding hi. Tua ciangin nisuahna lam pan nitumna lam-ah Olive Mual kitamin phel nih suak dinga, a kikal ah kuampi om ding hi.” “Tua ciangin Topa pen leitung khempeuh’ kumpi suak dinga, mi khempeuh in a mah bek thei in bia ding uh hi.” Zechariah 14:5, 4, 9. A thupinate zee ziahzuahsa in Jerusalem khua Thak van pan hong kum suk hi. A kingakna dinga kisehsa mun siangtho ah hong kinga suk hi. Khrist in amite leh vantungmite tawh Khua sung ah lut uh hi.

Liatbel nopna lungsim tawh a nunung bel kitomna Satan in hong nei lai ding hi. A mi khem nasep a sep theih nawn loh nadingin a vangliatna a kilaak khiat sak pen naa a sa mahmah hi. Tua manin, ama lam-a pang a tam mahmah migilo honpite kiphong kik amuh ciangin a tha hong tho-in a lametnate hong hinsuah kik hi. Kidona lian ah kimot piak het lo ding hong hanciam pha saan hi. A mangthang mi khempeuh ama thuneihna nuai-ah makaihin, zangh-in, vai hong hawm pha saan hi. Migilote pen Satan’ galmatsa ahi uh hi. Khrist nial phot uh ahih ciangin langpang makaipa ukna a saang uh hi. Ama ngimna bangbang pom in sep ding a sawm uh hi. Ahih hangin A zuausiam ngei sate bangmahin Satan ahih lam amah le amah kigen lo hi. Ama kigenna sate ah amah pen thumaan kumpi, leitungbup nei theih nading thu ngah bangin kigen hi. Ama luah ding kimlai thumaan lopi tawh a kisuhkhiatsak bangin kigen hi. Amah leh amah Honpa bangin kigen a, amaute han pana a thosakkik zong ama vangliatna mah hi ci hel lai sawnsawn hi. Tua tham loin, ukna gilo lua mahmah panin zong amaute nopsakna pia dingin khaam lai hi. Khrist in ompih nawn lo phot ahih ciangin Satan in ama ngimna bang a sep theih nadingin na lamdangte a bawl hi. A thaneemte tha khauh sak a, ama lungsim bang leh ama tha hatna bang guan ciat hi. Amah in amaute makaihin tua misiangthote teenna Pasian Khuapi do in la ding ci-in a gen hi. Kisialhna kam pian tawh sihna pana hong thokik sim zawhloh mak tampite kawk kawmin ama makaihna tawh hih teng ziahzuah in tua Khuapi lumlet pak lel ding uh a, ama tokhom leh ama gam ngah kik zo ding ci-in gen zalzal keei zen hi.

**664** Tua mihonpite lakah Tuiciin tun’ma-a sawt pipi a nungta mite zong hong kihel hi. Tuate pen a tunh sangin, golin, pil uh hi. Amaute zong a puuk vantungmite khut sungah aki-aap sa uh ahi hi. Amaute kipahtawi theih nadingin a siamtheihna teng uh zanghin, a lamdang nono a bawlte uh hangin leitung bup in a pil a siamna uh milim biakin a bia uh hi. Tua a gitloh a kheltat siamluatna uh tawh a bawlte un leitung niin sakin Pasian lim sutna teng a meel siasak hi. Tua manin Pasian in A bawlsa teng nangawn a phiat khiat sak hel ciang dong a tung ahi zaw hi. Lunglian in kumpi gamte nawkin, amai uh ah minamte a liingsak ziah-ziah, gaal alel ngeilo kumpite, galkap mangte, leh minamte do-in a zo gawpgawpte zong tua lai ah om uh hi. Sihna in tua a pianzia ngeite uh kikhel saklo ahih manin, a sihma uh-a a lungsim puak uh vom kawmin, a sih laitak uha ukpate a zawh nopna lungsim mah uh a hong zom kik uh hi. Satan in a vantung migilote leh hih gal zoden kumpite leh miliante tawh hong vaihawm hi. Amaute in amau lam-a pang a kisim zolo mihonte en uh hi. Amau tawh teh nadingin khuapi sunga mite pen tawmno khat bek hi a, kizo thei tham ding hi ci-in gen uh hi. Jerusalem khua thak a laak zawh nadingun vai tuamtuamte a hawm uh hi. A vekpi-un tha khatin galdo dingin a kisa uh hi. Siamna neite in galvante bawl uh hi. Agal zawhna uh hanga a minthang galkap makai mangpipite ahi uh hi. Mipite a pawlpawlin khen in a makaih uh hi.

A tawpna ah manawt ding thu aki piak ciangin a kisim zolo mihonpite mai hong nawt uh hi. Hih zah galkap pen leitunga gualzo bel ngeite nangawn-in zong makaih in zangh ngei lo uh hi. Leitunga gal kido cil-a kipan a khangkhanga kigawm suk hih zahta pen kimu kha ngei lo hi. Galkap mangpipa Satan in a lompi makaih a, a vantung mite in hih a nunungbel kidona ah zom pah uh hi. Kumpite leh galkap mangpite ama hilhsa a hi uh hi. Mipi in a lomin zui uh a, amau makai dinga a kiseh pawl sungciai ah pai uh hi. Galkap lungsim tawh a cialcial-a kiseh Zamin tek tawh lei maitang kitamkham gawpte dap-in Pasian Khuapi lamah ahong ma nawh uh hi. Tua lai tak in Zeisu in, Jerusalem Khuapi Thak kongvangte khak sak hi. Satan leh a galkapte zong khuapi kiim uum-in a do thei pah dingin hong om uh hi ta hi.

**665** Tu in a galte muh dingin Khrist hong kilang hi. Kham tawh kizut A tokhom pen Khuapi tungah tau sangpi tawh kilaam to hi. Tua tokhom tungah Pasian Tapa a tu hi. A kiimkotah Ama Kumpi gam mite in uum uh hi. Avangliatna leh a azahtak-kaaina pen kam in gen khia khin thei lo hi. A tawntung Pa’ vangliatna in A Tapa tuam hi. Ama vangliatna taang in Pasian Khuapi sung a dim in, a leetkhia pen in leitung buppi taangsak zo lai hi.

A tokhom kiang a nai pen munah khat vei lai-a Satan nasem gaalhat hi napi singkhuah tumbaang kiteen khia banga Honpa kianga kipumpiak, a nung hong zui mite a om uh hi. Tuate zomin Pasian bia lo mite leh muanhuai lote lakah om napi-a Khristian nuntak hoih kicing a nei mite, a khangkhanga upna hanga thahna a thuakte mihing mak tampite, Pasian thukham paaikhia ding ci-in kisawl napi-a ut lo-a a zui tentante a om uh hi. Tuate baanah “gam khempeuh, nam khempeuh, pawl khempeuh, kam khempeuh sung pan kuama sim zawh loh mihonpi in tokhom leh Tuuno mai ah puanpak silhin, akhut uhah nisuh hiang tawi-in a **“** om uh hi. Mang. 7:9. Amaute in a sep ding uh seem khin uh a, a galdona uh zo ta uh hi. Tai kidemna ah taai khin-a noptuam a ngah khinte ahi uh hi. A khut uh-a atawi uh nisuh hiang pen zawhna lim hi a, a puantual paak silh pen un tu-a amaute a kipia Khrist’dikna, lim ahi hi.

Hotkhiat mite sak phatna la-aw in vantung innpi thawna, a thawn nawnnawn hi. “Hotkhiatna in tohom tunga tu i Pasian leh Tuuno’ aa hi” ci uh hi. Vantungmi leh Seraph in zong a phat uh hi. Hotkhiatna ngah mite in Satan vangliatna leh lungsim mu uh a, Khrist vangliatna bek in amaute a gualzo suaksak zo bek hi cih a mu uh hi. Hotkhiat mite lak panin kuamah in amah leh amah hotkhiat tham hi’ng a ci om lo uh hi. Amaute nasepte leh thuaknate bangmah gentham ding om lo a, a la saknate uh leh a lapite uh in zong, Hotkhiatna pen Pasian leh Tuuno’ aa hi cih phuahna ngen ahi hi.

**666** Van leh lei buppi muhin Pasian Tapa Kumpi-lukhu ngahna pawi kibawl hi. Tu in vangliatna tungnung pen leh minthanna sangpen kipia a, kumpite’ Kumpipa in Ama ukna langdo-a Ama thukham leh Ama mite a na nencipte tunga thukhenna hong pulaak ta hi. Pasian kamsangpa genna ah: “Tua nung ciangin kumpi tokhom a kang alian khat ahi zongin, tua tokhom a tu Topa ahi zongin ka mu hi.Tua Topa maitang pan lei leh van in a taikhia uh a, amau adingin omna a om nawn kei hi. Tua laitak in asi mi aneu a liante in tua kumpi tokhom mai-ah ding a om uh ka mu hi. Laibute zong kiphen uh hi. Nuntakna laibu ahi adang laibu khat a kiphen hi. Tua a si mite in a gamtatnate bang laibu sungah a kigelh mah bangin thukhenna a thuak uh hi” ci hi. (Mang. 20:11, 12).

Laibute kilem a, Zeisu mit in migilote a et phet leh amaute in a bawl khitsa uh mawhna teng a phawk kik dandan uh hi. Amaute in koi mun panin a khe uh sianthona lampi pan pial khia sak kha uh a, Pasian thukham galbawlna ah bang tan thuklut kha uh hiam cihte a kimu khia kik phasan uh hi. Lampial sak mawhzolna a lut theih nadinga amaute in mawhna-a a kikhah khongnate uh, tua hanga thupha saan ding uh kipelh hiau mawkte, Pasian kamtaite simmawh in patau kona a nialna, ngawng khauhna hang in Pasian hehpihna leh migitna a nolh kik kha khin, lungsim kisikna nei lo cihte khempeuh aban ban in meikuang laimal-a kigelh bangin hong kilang ta hi.

Tokhom tungah Singlamteh hong kilang hi. Adam mawhzolna thuakna leh a puukna panin hotkhiat nading vaihawmnateng a baan baanin milim taangthei lah bangin hong kilang hi. Honpa niam taka hong pianna khawng, a neulai-a a gen nopna leh a sawl manna, Jordan gun-a a kituiphumna khawng, gampalak-a an ngawl-a mawhzolna a thuaknate, mipi lakah hotkhiatna na a sepnate, mihing adingin vantung in siit nei lo-a thupha a piaknop denna, migitna leh itna lak-a mipite adinga sun niloh-a a na sepna leh zankim gamdaai mual panga thu ngen-in a vilnate, Ama thupha bawlte thuk kikna-a muhdah hazaat a thuak khawng hong kilang hi. Een’na leh bawlsiatnate tawh kithuk kik-a Gethsemane huan-a lunggimna lian a thuakna, leitungbup mawhna in Amah a gawicipna, tualthat mihonpite khut sunga a kipekselo **667** thongkiapa a it a nungzuite in a taaisatna, Jerusalem kongzingah gannawh banga a kihawlna khawng hong ki dawk hi. kigualzo sak-in Annas mai-ah Pasian Tapa a puakna uh, Siampipa mai leh Pilat mai-a a thusit gawpnate uh, meidawi-a a khansia Herod mai-ah ciing gawpin a nehpiik tho-thop khit uh ciangin thah ding hilel — a cihte khawng teng uh a hi bangbangin hong kilang deudeu hi.

Tu in mihonte mai-ah thu khempeuh kizawh siangna hong kilak suk leuleu hi. Lung duai taka thuakpa pen Kalvari zuatna lampi dungah hong lang leuleu hi. Singlamteh-a Vantung Kumpipa kikhai tohna, a kiliansak siampite leh mi honpi in zahko-a lungsim tama a sih laitak a nuih sat ngeingai honna khawng uh, a ngei bang lo-a khuamial in hong tuam laitak leh ziinlingin leitang a kisin vanvan laitak khawng, suangtumpite kitam a hante a kihon laitak khawngteng in leitung Honpa in A nuntakna pia ahihna teci hong lak uh hi.

A mulkim huai-na teng ahi bang lianlianin hong kidawk hi. Satan leh a vantung mite leh a mihonte in amau gamtat khiatsate uh muh theih dinga kilak kik pen daal thei lo uh ahih manin in en lel uh hi. Sepkhiat khat pepeuh a neite in ama gamtatsa teng kim takin mu kik uh hi. Israelte Kumpipa that nuama Herod in Bethlehem naungek teng a thah sak lai khawng, tuiphumpa Johan sisan a baang a khuaval Herodiaste khawng, a thaneem ameidawi Pilat, a simmawh bawl galkapte, siampite leh ukpite, “Ama sisan kote tungah leh ka tu ka tate uh tungah hong tung ta hen!” ci-a ngen a hai hon keei mipite kiko-na khawng a vekpi in ki lak in a gamtatna khempeuh uh ki-en kik sak siksek hi. Pasian vangtaang tee ziazua pan ahi zongin, A maitang ahi zongin buk mang theih nading a zong pong mawk uh hi. A minthanna ni sangin taang zaw a hotkhiat mite in Honpa khe kiangah a lukhute uh koihin, “Amah in kei a ding si hi” ci tek uh hi.

Hotkhiat mite lakah a haangsan Paul, a kuhkal Peter, ki-it in mi zong a it Johan, lungsim hoih a nei a sanggamte uh tawh thahna a thuak khawm Khrist nungzui mi tampi om uh hi. Kulh pua lamah gilote, kihhuaite, bawlsiatna thong khiatna leh sihna a piang sak zel mite a om uh hi. Khat vei lai-a gim kipiate muhnop sa-in amah kipahtawina-a a kineih lai, gilo lua ahih manin ami bawl siatte gentheihnate mu leh a Satan lungsim tawh a lungkim, gilo-a suuksia penpen Nero zong, hong kilak hi. A tapa omzia-in ama pattahna zui ahih lam leh ama gamtatzia-in a tapa **668** lawhsawn ahih manin mithahnate, leitung gimsaknate piang ahihna anu ki-en sak kik hi.

Khrist’ taangmi ka hi uh ci napi kilhcipna, thong inn mial sunga khumcipna, mei halna khuamte peuh zangh-a mite upna a ukcip popete, siampite leh phungzite, zong tua laiah a om uh hi. Pasian sanga lian zaw-in kibawl-a tung nung penpa thukham a laih sak eek eekpate khawng zong om uh hi. Tua pawlpite’ Pate a kicite in Pasian tungah ut lopipi-in a sepna teng uh a pulaak uh a kul hi. Na khempeuh a thei sisekpa in Ama thukham hu lai hi. Thukham a susiate mot maisak lo hi cih a theih pen uh zekai lua ta hi. “Ke’n amantakpi kong cihinah, note in ka unaute ahi hih mi neu pen khat tungah na bawl uh ciangin, kei tungah zong hong bawl na hi uh hi” ci-a Khrist in Ama a dinga thuaksia mite awlmawhna kammal thei kik phasan mawk uh hi. Matt. 25:40.

Gilo leitung buppi pen Pasian thukhenna mai-ah matsa-in om uh a, vantung gam ukna langdote hihna tawh kimawhmat hi. Amaute a huu ding kua mah nei nawn lo uh hi. Paulap ding zong om thei nawn lo hi. A tawntung sihna thuak dingin amaute thu kipia khia ta hi.

Mawhna thaman pen suahtakna leh tawntung nuntakna hi het lo hi, sila suahna, kisiatna leh sihna hizaw hi cih mi khempeuh in teci pang thei phing uh hi. Mi gilote in amau galbawl gamtatna hangin bang teng taan uh hiam cih tel muh ta uh hi. A tawntung minthanna a kipiak lai-a deih lo-a a nolh pen uh bangzahin deih huai cih tu-in telmuh san mawk uh hi. “Hihte khempeuh ka neih theih ding hi napi, gamlapi ah ka paaikhia kha zo hi, Zenzen aw, deih khial kha si’ng! Bang dinga nopsakna, lungdamna, zahtaknate, gentheihnate, mindaina leh lunggimnate tawh khek tazen ka hia!” ci-in tua mite kiko-in kap uh hi. Amaute khempeuh in vantung pan a kikhen khiatna pen a hiding mah hi, thutang hi ci-in mu tek uh hi. A nuntakzia mahmah uh in, “Hih Zeisu pen kote hong uk dingin ka deih keiuh hi,” a ci ngitnget uh ahi hi.

Mangmu bang liangin migilote in Pasian Tapa lukhu ngahna a en uh hi. Amaute in simmawh in a na palsat uh thukhamte kigelhna suangpeek nihte A khut sungah tawi in amaute a lak hi. Hotna ngahte nopsakna, lamdang sakna, leh a pahtawinate uh zong a mu uh hi. Amaute lasakna aw kihual pen Khuapi pua lam mihonpite tung dongah tuihual bangin kihual phei-a, “Vanglian Topa Pasian aw, Na bawlnate a lianin, a lamdang mahmah hi! Mi pawl khempeuhte’ Kumpipa aw, na gamtatnate in a dikin, a man hi,” ci-in tha khatin a awng uh hi. Mang. 15:3. Tua khit ciangin bok-in nuntakna Kumpipa a bia uh hi.

Khrist minthanna leh a vanglianpi a muh ciangin Satan kongkaw cip ding bang hong hi hi. Khat vei lai-a Uap-pa Cherub ahi ngei napi a kipuukna khawng a phawk kik vatvat hi. A vangtaang Seraph, “Zingsang Tapa”, kilamdang zo mah si teh maw! Kikhoppina sung khawnga a kithupi sim mahmah pa a tawntung a dingin kipaaikhia ta khong! Tu in thudang khat muh beh leuleu a, Pa kiang nai-a a ding, Ama minthanna a khuh mi khat a mu hi. Khrist lutunga lukhu a khusak vantungmi pen a tun saang ngiungeu, a tee zuazua khat hi a, tua dinmun pen ama a ding ahi ngei hi cih a thei hi.

Pasian phunsan a Khrist a een’ ma hunte-a mawhbaang lo-a lungkim leh lungmuang tak, siangtho taka a om laite a phawkkik zanghzangh hi. Pasian in a maisak theih ding hun laite-in a suahtak kik theih nading hanciam ning ci lo-a, ngawng khauh-a a phuut teiteina tawh ama lama kop ding vantungmite khawng khem a holhthawh khawng, a galbawlna a langnialnate khawng a phawk kik zanghzangh hi. Mite laka piang Ama nasepna thaman ahi, khat le khat ki-el keei mawknate, nuntakna a lauhuai mahmah tawh a kisiatcipnate, kumpi tuamtuam hong khangin a pukkik zelna khawng, kumpi tokhomte kisialhpih zel a buaina kithuapte, kidona leh khang kilumlet gawpnate khawng a vekpi-in a mu suk zanghzangh hi. Khrist nasepna a langpan nilohna leh mite a sukkiam suk sak den helnate a phawk kik hi. Amah in Khrist muang mite a suksiat theih tawp a hanciamna khawngte, a nasepte a mawkna lel ahihna tel muh ta hi. Ama kumpi gam en a, ama nasep gahte kisiatna leh lelhna ngen himawk cih zong a mutel hi. Amah in mihonpite kiangah, Pasian Khuapi pen simgawp le uh zo pak lel ding ci-in mawk khem na ve’n, zo thei het lo ding ahihna mukhia ta hi. A baanbaanin kidonate ah amah’n a lel den himawk a, kipumpiak vive a kul den ahi hi. A tawntung mipa vangliatna leh minthanna pen kip lua mahmah hi cih pen thei tel mahmah ta hi.

**670** Tual gal mangpa-in amah mah tang kisa a, Pasian gam ukna pen puahphat kul hi, tua puahphat nadingin galphuan kul hi a ci ahi hi. Tua ngiimsa-in a pilna leh a liatna zangh hi. Amah in ngimngim sa leh lep dimdiam sa-in na seem ahih manin a nasepna zong mai nawt mahmah in, kidona zong sawt veipi mah do khin hi. A kumtul lomin, hih thulang phuangpa in, thumaan pen thukhial bangin belmang nuh in dai sak khin zo hi. Ahih hangin tu in tualgal kizo siang ta a, Satan tangthu leh a nuntakzia a kilang khia ta ding hi ta hi. Ama kitomna nunung bel ahi dingin a kumpi tokhom pan Khrist zakia sakin, A mite susia in Pasian Khuapi luah ding ci-a a akitomna ah a mite mit muhin a zuau ahihna hong kitel muh mahmah ta hi. Amah koppihte in ama ginat lohna tel muh mahmah ta hi. Pasian gam ukna langdo-a na asepnate Khrist leh thumang vantungmite in a en uh hi. Leitung vantung khempeuh in zong amah ensan ta uh hi.

Satan in ama galphuanna in amah vantung tawh kilawmlah sak ahihna a mu hi. Ama vangliatnate Pasian langdo siam nadingin seek toto hi. Vantung sianthonate, lungmuannate, leh kilemnate pen ama adingin gawt bawlna, thuaksiatna lian pen bang suak zaw ding hi. Pasian thutang leh migitnate a langdo den helna pen tu in daai ta hi. Jehovah phunsan-a a kawkkawkna teng khempeuh tu in ama tung vive ah tu ta hi. Tu in ama tungtaang thu a kikhensak zia pen a maan mah hi, thu tang hi, ci-in pulaak khia ta hi.

“Topa aw, nang min kua in kihta lo, Phat lo-in a om ding hiam? Bang hang hiam na cih leh, Nang bek na siangtho a, Nangma dikna gamtatnate in a kilang zo ahih ciangin Mipawl khempeuh in na mai-ah hong thuumin, hong bia ding uh hi ci in aphat uh hi.” Mang. 15:4. Thumaan leh thukhial kitel lo-a kum hitan ta kido suk ngitnget pen tu in kitel khia ta hi. Tualgal dona, Pasian thukham hep khiatna hanga piang teng, lungsim nei khempeuhte mit muhin a thaman kiluui khia ta hi. Ama nasepteng mah in Satan leh mawhsak lel ta mawk hi. Pasian pilna, A thutangna leh a hoihnate kip takin ding khia giugeu lel hi. Hih kidona lian tawh kisai Pasian ngimnate pen **671** Ama mite leh Abawlsa leitung dangte hoih tawntung hoih nading nading ngimna tawh a vaihawm ahi hi. “Topa aw, nangma sepsate khempeuh in nang tungah lungdamna hong ko ding uh a, nangma mi siangthote khempeuih in nangmah hong phat ding uh hi.” Late 145:10. Mawhna hong pian khiat zenzenna in, Pasian thukham a kizatna munah A bawlsa mite nopsakna hi cih teci lak ding a suak hi. Tua kidona en in, “Nang misiangthote’ Kumpipa aw, Na lampite tangin maam hi,” ci-in thumangte hi taleh galbawlte hi taleh vanpi leipi tawh a kituakin tha khatin a awng khia zuahzuah uh hi.

Pa leh Tapa in mihingte a deihsakna uh tawh mawh-thoihna lian a bawlsakna khuavannuai maiah tel takin kilak khia khin ta hi. Min kiphuak khempeuh sangin min golzaw, Ukpite vangliatna khempeuh tunga a tungnung zaw leh minthanna mun Khrist in a luah nading hun hong tung ta hi. Simmawhna leh maizumna singlamteh a hong thuakna pen Ama mai-a hong tung mitampi in lungdam leh minthanna a ngah lawh nading ahi hi. Dahna leh maizumna lian mahmah ahih hangin lungdamna leh minthanna pen lian zaw tham lai hi. Ama lim le meel suun kik-a a puah phat hotkhiat mite a en hi. Lungtang puakzia khempeuh in Pasian’ aa bang hi-in, maiput peuhmah zong a Kumpipa’ uh aa bang ahi hi. Khrist in tuate a muh ciangin a thuak gimnate tawh a thalawh sa ahih manin a lung kim hi. Midikte leh mi gilote zak kim dingun “Ka sisan tawh ka thalawhsa mite en dih un! Amaute a dinga a thuak ka hi hi. Amaute a dinga a si ka hi hi. Tua manin amaute in a tawntungin kei kiangah teeng thei ding uh hi,” a ci hi. Tua khit ciangin tokhom kiim-a puanpaak silhte kiang panin phatna la ging to a, “Thahna athuak Tuuno in, vangliatna, hauhna, hatna, pilna, zahtakna, minthanna leh thuphate a ngah dingin kilawm hi,” a ci uh hi. Mang. 5:12.

Pasian thutangna leh Khrist tungnun penna nial zawhloh in kilang khia ta ahih manin Pasian mai-ah Satan a kuun hangin ama gamtat akheel tuan kei lai hi. Khua hun kipei bangin langpanna lungsim hong kipei veve lai hi. Hong lungso vat a, kidona lian pen tawp tuanlo dingin hong khentat pha lai hi. Vantung Kumpipa **672** langdo-a kitomna nunung pen hong tung ta hi. A mihonte lakah hong lut hi. Ama heh bangin heh hon sak a, gal sim dingin ding khia sak hi. Ahih hangin a kisim zolo mak tampite lakah khat beek in amah pen tungnung penpa in mu thei nawn hetlo uh hi. A vangliatna bei ta hi. Migilote in Satan hanthotna hangin Pasian tungah heh mahmah uh hi. Ahih hangin amaute thu lah lamet om nawnlo dinmun hi ta-a, Jehovah lah zawh theihna ai om het lo cih thei ta uh hi. Tua manin hong sinso pha mah mah uha, dawi-hang heh bangin Satan leh mi khem a sawltakte tung a hong tu ta uh hi.

Topa cihna ah, “Nang pen, pasian zahin a pil kisa na hih manin, thukhualna a nei het lo galte, nang ka hong simsak ding hi. Na pilna leh na siamna tawh na lamsa khempeuh amaute in hong vatmaisak ding uh hi. A maute in nang hong that ding uh a, na hankhuk ding tuipi sungah hong khia ding uh hi.” “AvangtangCherub aw**,** meikuang suanglak ah nang kong susia ding hi**....** Lei lakah nang kong paai ding hi, kumpite maiah kong sial paai dinga, amaute in hong en ding uh hi.... Leitung ah vut leh vai na suak dinga, amaute in hong mu ding uh hi.... Nangmah in a lipkhap huai na hi ding a, na om ngei nawn kei ding hi.” Ezek. 28:6-8, 16-19.

“Galhangpa gal simna khempeuh gamlum biaibuai-in puante sisanah kidiah khin hi; hih pen meikaat ding mei-a khul ding a suak ding hi.” “Topa thangpaihna minam khempeuh tungah tu-a, a hehna a galkapte tung a tu hi: Amah in amaute siasiak cipin thahna mun a puak hi.” “Migilote tungah mei aam leh mei leh kaat, leh a lauhuai huihpi guahpi a buak ding hi: hih pen amau haai-tanh ahi ding hi.” Isaiah 9:5; 34:2; Late 11:6. Vantung Pasian kiang panin meikuang hong kiasuk hi. Lei maitang teng a kitam hi. Lei sung tawnga kiphuumcip galhiamte a kipholh khia hi. A liak tum thei meikuang hut-hutte tua kawhawm sungte panin hong pawt khiat hi. Suangtumpite bang hoih kuan’ pha saan hi. Pum-mei-a haltum ni ding a hong tungta ahi hi. Nate sa lua-in tuimanga, lei mahmah leh a sunga na kiseem khia khempeuhte a tummang uh hi. Mal. 4:1; 2 Pet. 3:10. **673** Lei maitang khempeuh tui suakin mei liipi vung a bang hi. Thukhen hun leh pasian-milote kisiat hun - “Topa’ thuk ni leh Zion thubuaipi thaman piak kum ahi hi.” Isa. 34:8; Paunak 11:31.

Migilote in leitungah a thaman uh saang uh hi. “Amaute buhkung bulsim bang hiding uh hi. Hong pai ding tua ni in kaangtum ding hi, mipite Topa in ci hi.” Mal. 4:1. Kim khatte pen tawmvei sungin tummang uh hi. A dangte ni tampi thuak zong a om hi. Mi khempeuhte “amau gamtat bang ciat uh” daan kipia hi. Ama langpanna thaman bek thuak loin, Pasian mite zol-a a mawhsakna midikte’ mawhnateng zong Satan tungah kisuan kik hi. Ama thuakna daan pen a khemsa midangte khat peuh’aate sangin nakpi takin nasia zaw hi. Ama khem zawhna hanga a puuk mi khempeuh a bei mang khit ciangin zong amah nungta lai-in thuakthuak lai hi. Puah siangna mei in a zung ahi Satan leh ahiang ahi a nungzui migiloteng zong a haltum tum siang hi. Thutang in a nget Thukham’ daan piakna hi ta hi. Tua pen van leh lei in zong muh uh a, Pasian thumaan na a pulaak uh hi.

Satan bawl thusiateng a tawntung adingin bei mang ta hi. Kum tul guk sung leitung ah a ut bang bangin gamta-in, leitung teng dahna tawh dim sak hi. Leitung vantung khempeuh lungkhamna a guan hi. Na sa-a huumhaam-in a kipiangsak khempeuh taau sak hi. Tu in Pasian piansaknate ama kiang leh a mawhzolna pan kihon khia ta hi. “Leitung khempeuh tawlnga-in gamdai takin om ta uh a, amaute in la sa-in kiko uh hi.**”** Isa. 14:7. A thumaan leitung le vantung bup in phutun hanla sa in awng uh hi. “Tua laitak in mihonpi’ aw, tui lianpi’ aw, nakpi vangin’ aw bang kampau’ aw in: ‘Hallelujah! Bang han hiam i cih leh, Vanglian Topa i Pasian in a mang hi’” ci uh hi. (Mang. 19:6).

Leitung buppi suksiatna meikuang in a tuam laitak-in midikte pen Khuapi siangtho sungah gal muang takin a om uh hi. Thawhkikna masa-a thote pen nihveina sihna in neukha beek sukha lo hi. Migilote a dingin a haltum meikuang ahih laitakin Ama mite a ding in Pasian pen a Lumm uh leh a Ni uh ahi hi. Mang. 20:6; Late 84:11.

**674** “Tua nung ciangin Van thak leh lei thak ka mua, a masa van leh lei abei mang zo hi.” Mang. 21:1. Migilote haltum meikuang in leitung zong a hahsiang hi. Samsiatna khaap khempeuh kiphiat siang ta hi. Midikte muha a akuang niloh ding, a lauhuai Hell kici tawntung meikuang cih bang om lo hi.

Gilo mawhna sepkhiat nate phawk theih lai nading khekhap khat bek om a, tua pen Singlamteh-a Honpa’ lutang liamna, a pang leh a khut a khe pawnte bek ahi hi. Khrist a minthanna tawh om a muhna ah, Kamsangpa in, “A khut sung panin khuavak taang khia hi; tua in a vangliatna a koihna mun ahi hi.” ci hi. Hab. 3:4. Mihing leh Pasian a lemtuah sisan zong tua a kidawt a pangpi pan a hong luangkhia hi. Tua santak pen Honpa “avaangliatna koihna mun” ahi hi. Tua a kithahna hang bek in “A hon zo hi,” ahi hi. Tua man mahin Pasian migitna a simmawhte tungah khauh takin thutang a lak khia thei ahi hi. A thuak zahpihna teng mah A zahtaak kaaina sang pen suakin, khang tawntungin Kalvari-a liammate in Amah phat nading leh A vangliatna pulaak nading a suak hi.

“Pasian in a mite a etna Jerusalem khuapi aw, nidanga na vangliatna ngah kikin, kumpi khuapi na suak kik ding hi.” Mikah 4:8; Efesa 1:14. Eden huan pana meikuang namsau tawh a kinawh khiat khit-a kipan misiangthote in a lamet den uh “Pasian neihsate akitatkhiat**”** hun a cih pen hong tung ta hi. Leitung pen a kipat tuung pan in mihing luah ding gam a kipia hi napi, khemna tawh Satan khut sung a tung kha zenzen hi bek hi. Gilopa khut sungah sawt veipi a tham khit ciangin hotkhiat kikna tawh a kingah kik ahi pan phing hi. Mawhna hanga a mangthangsa khempeuh kingah kik hi. Topa in “leitung a awngthawl ding in bawl lo in, teen nadinga a piansak.” Ahi hi. Isa. 45:18. Hotkhiat mite in leitung hong luah uh ciangin Pasian in a bawl cil-a a ngimna pen a taang tung pan hong suak hi. “Thuman mi in leitung luah dinga, tua tungah teng suak ding hi.” Late 37:29.

I luah ding gamah inn tatak ki lam dinga tua sungte ah ki teng ding hi. Tua pen leitung banglel ahih ding launa in mi tampi in sikha vai bang lelin seh kha leuleu zel uh hi. **675** Khrist in A nungzuite a vaikhakna ah, Amah pai-in A Pa inn sungah amaute om nading bawl ding ci hi. Pasian kammal Lai Siangtho hilhna a saang mi khempeuh in vantung omzia ding thei lo kikeuh-in om lo ding uh hi. “Mit in mu lo, bil in za lo, mihing lungsim ah zong a lut ngei lo Pasian in Ama a it mite adinga a bawl nate” ci hi. I Kor. 2:9. Midikte ngah ding letsong pen gen tel nadingin mihing pau kicing zo lo hi. A mute bek mah in tel theih ding uh hi. Ciangtan a nei mihing lungsim in Pasian Paradise mun nopcitna pen kim takin a man khin siang zo lo ahi hi.

Hotkhiatna ngah mite luah ding mun pen Lai Siangtho sungah “apha zaw gam” ci hi. Heb. 11:14-16. Tua lai-ah vantung Tuucingpa in a tuu honte nuntakna tui gei ah paipih hi ci hi. Nuntakna singkung in kha sialin gah a, a tehte in minamte zat ding ahi hi, ci hi. Tua laiah a kang ngeilo luituite luanga, atui in thankik-haatat suangpak bangin siang hi. Lui pang tuakah singkungte a hiang zaam didiai hi. Tuate pen Topa hotkhiat mite lampi aliap sak dinga kibawl ahi hi, ci hi. Tua laiah munzang zapite om a, mual neute in a meel lawm dingin khawh dimdiamin a nunglam uh ah Pasian mualsangte a om hi. Sauveipi gimthuaka peemta banga vaak-vai Pasian mite in tua lungmuanna mun ahi zanglei-a a luang nuntakna luui kiimte ah innkip lo kip tawh teng ding uh hi.

“Ka mihingte pen kilem tak-a ten’na, lungmuan tak-a omna, dai tak-a tawlngakna mun-ah om ding uh hi.” “Na gam sungah ngongtatna kiza nawn lo ding a, na gam sungah siatmai-na leh suksiatna om nawnlo ding hi; nang mah in na kulhte pen Hokhiatna, na kulh kongpite pen Phatna, na ci ding hi.” “Amaute in inn lamding uh a, amau mah teng ding hi; amaute in leenggui lo bawl ding uh a agah ne ding uh hi. Amaute in inn lamin midang teeng cih om lo ding hi; amaute in suan-in a dang khat in ne cih omlo ding hi,...amau khut tawh a sepsa nate lungdamin ne suak ding uh hi “ Isa. 32:18; 60:18; 65:21, 22.

Tua laiah “gam lak leh lei keuna gam lungdam dinga, sehnel gam lungdamin palh kia ding hi.” “Ling tangin taksing hong po ding a, lungkung tangin muikung hong po ding hi.” Isa. 35:1; 55:13. “Keivom pen tuunote tawh om khawm ding a, kamkei gialbem pen keelno tawh lum khawm ding hi....naupangno khat nangawn in tuate hawl ding hi.” **676** “Amaute khat leh khat Ka mual siangtho tungah kina sak kisusia lo ding uh hi, Topa in ci hi.” Isa. 11:6-9.

Vantung ah natna om thei lo hi. Tua laitakah khitui luanna, sivuina om lo a, dahna ciamtehna mualsuang om lo hi. “Sihna zong a nung ciangin a om nawn kei ding hi. Tua tham loin, thuumna, kahna, natna zong a om kei ding hi. A masa nate mangthang khin zo uh hi.” Mang. 21:4, Tua gam-a “teeng mite kuamah in, ‘Ka cina’ ci nawn lo ding uh a, mawhna khempeuh kimaisak ding hi.” Isa. 33:24.

Tua laitakah “Topa khut sunga hoihna lukhu,...Pasian khut sunga kumpi lukhu” ahi Jerusalem khua thak om a, a minthang leithak-ii Khuapi lianpi ahi hi. “Tua khuapi a tan’na a vang in kristral(thankikhatat) bangin jasper suangmanpha bangin” a siang hi. “Hotkhiat minamte in khuavak sungah lam pai ding uh a, leitung kumpite in amau minthannate tua laiah hong lutpih uh hi.” “Jerusalem hang in ka lung dam dinga, ka mite hangin ka kipak ding hi” Topa in ci hi. “Pasian buk mite lakah om a, amah in amaute tawh a om khawm ding hi. Amaute in zong Topa’ mi pawlte suakin, Pasian mahmah in amaute tawh om khawm in amaute Pasian a hi ding hi.” Isa.62:3, Mang. 21:11, 24, Isa. 65:19, Mang. 21: 3.

Pasian Khuapi sungah “zan om nawn lo ding hi.” Kuamah in gim-a tawlngak kisam lo ding hi. Pasian deihna banga gamtat leh Ama min phatna ah a cim a tawl cihbang omlo ding hi. Zingtung-a navaak bangin nitumkuan dong in om suak ding uh hi. “Nitaang khatang le meivaak akisam kei hi. Bang hang hiam cih leh Topa mahmah in a khuavak uh ahi hi.” (Mang. 22:5). Sun nitaang sangin taangzaw napi in i mit hong lengh lo hi. Pasian leh Tuuno minthanna in khuapi sung taangkim sak dinga, mit ngei lo ding hi. Hotkhiat mite in nitaang ahi lo a tawntung minthanna vaangtaang a ngah den ta ding uh hi.

“Tua laiah Biakinn ka mu kei hi. Pasian leh Tuuno in a biakinn uh ahi hi. Mang. 22:5, 21:22. Pasian mite in Pasian leh A Tapa tawh maitang kimu in kithuah uh hi. “Tu in eite in sumngo limlanga et bangin ahi milmial bekin ih mu hi.” I Kor. 13:12. Mihinga dinga ageelna, leh a piansak nate tung tawn in Pasian meel ahong kilangkhia sunsun limlanga et bang bekin a mu milmial pan ih hi hi. Tua hun ciangin **677** Ama maiah dingin, tel takin, Ama maitang leh a minthanna i mu ta ding hi. Hotkhiat mite in midang atheih bang mahin amah leh amah zong a kithei ding uh hi. Pasian in mihing lungsim sunga a guan ki itna leh kikhuatuahnate tua lai-a gamtat luheekna khempeuh ah kilang den ta ding hi. Tuuno sisan tawh apuan uh sawpsiangin acitak khangtawn-a misaiangtho honpite leh thupha ngah vantungmi honpite ong kikhawl in sungkhat suak bangin laitual leng uh hi. Tua lai-a “vantung leitungah a om mi khempeuh” kipumkhatin atuallenna uh in tatkhiatte lungdamna a piangsak hi. (Efesa 3:15).

Tawntung nunna tawh a nungta hotkhiatmite in apiangsak thei Pasian vangliatna leh a hong tankhia itna thuthukpi pen, tua laiah, lungngai in lawp takin sinsin ding uh hi. Tua laiah gitlohnate om nawn lo ding hi. Pasian mangngilh dingin a zol gal om nawn lo ding hi. I duang leh ih lungsim zong kiphalh khia in khangto lai ding hi. A kisam pilnate sinna in i lungsimte gim cih bang omlo dinga, thatang gim-a bah cihbang zong om lo ding hi. Tua laiah vai thupi pente kihawm dinga, i ngaihsut tawpna kitung ta ding hi. Ngimna lianpente kinei dinga, sin beh tohtoh ding thumaan thakna om to zel ding hi. Kah toh lailai nading, pahtaak tohtoh ding, leh i tel theih ding thu thakthak na omom lai ding hi. Pumpi, lungsim, leh nuntak mahmah tawh sin beh toh zel ding thuthak na om toto ding hi.

Khuavaannuai-a a manpha mahmah nateng Pasian mite sin dingin kihong ta ding hi. Sih theihna in kol bulh nawn lo ahih manin, gim nawnlo-in, leitung a puuk lai-a a dah, hotkhiat kikna thu hong om cianga lungdam pihna la a sa, gamlapi-a om leitung dangte bangah hawh ding uh hi. A mawh leitung pan-a tatkhiat mite in zong a puuk ngei lote leitungate’ neih lungpilna leh lungdamnate ngah ve ta uh hi. Pasian khut tawh kibawl nate pana sinthei a khangtawn pilna le siamnate hong nei ve ta uh hi. A liah om loin pian sakna thupite hong tel muh ve ta uh ahi hi. Nite, aksite, a pawl a pawlin amau kisehna mun tek panin Pasian tokhom kiim-kot diamdiam cihte hong mu ve ta uh ahi hi. Aneu pen pan a lian pen na khempeuhte tungah, **678** Piangsakpa’ min kigelh zel a, tuate panin Ama vangliatna kimu kawikawi hi.

A tawntung sunga kumte hong kivei dinga, Pasian leh Khrist minthanna tampi hong lak toto lai ding uh hi. Pilna in mai a nawt zah mahin ki-itnate, kizahtaaknate leh nopsaknate zong khangto to ding hi. Mite in Pasian a tel theih zawk zah uh zui in A gamtatna zong thupi sa zaw to pahpah uh hi. Zeisu in hotkhiatna thu amaute maiah a pulaak khia hi. Satan tawh a kidona lamdangte a lah khiat ciangin hotkhiat mi a tul mun tul tampite in, ki-aapna nasia zaw tawh, kham gawsemte le tumtheihte tumin lungdamna la sa-in phatna la tomte sa khawm zaizai uh hi.

“Vantung leitung, leinuai leh tui tungah a om a bawlsa ganhing khempeuh-a kipan, tua vantung, leitung, leinuai leh tuitungah a om na khempeuhte in zong: ‘Tokhom tungah a tu mi leh Tuuno tungah, a tawntungin thupha, minthan’na, vangliatna leh ukzawhna om ta hen’ci in a phat uh hi.” Mang. 5:13.

Kidona lianpi beita hi. Mawhna le mawhneite om nawnlo uh hi. Van le lei khempeuh siangtho ta hi. A kipiangsak khempeuhte lungsim kituak in kipumkhat uha, kilemna le lungdamna tawh dim uh hi. Hong piangsakpa kiang panin, van kaw-hawm mong neilo dim zahin, nuntakna, khuavak, le lungdamna, ahong luang khia hi. Na vanuai lakah a neu penpen ATOM leh agol penpen leipum akipan, nuntakna a nei le aneilote khempeuh in zong amau meel hoihna ciat a liah a dal le siit omlo-in, lungdamna tak tawh Pasian pen Ki-itna hi ci-in pulaak khia ciat ta uh hi.